text:
1: Deyði
Rom. 7:1-3 FKJ:
VITA tit ikki, brøður, (tí eg tali
til teirra sum kenna lógina,)
hvussu ið lógin hevur harradømi
yvir einum manni so leingi sum
hann livir?
2 Tí konan sum hevur ein ektamann
er bundin við lógini til ektamans
síns so leingi sum hann livir;
men um ektamaðurin veri deyður,
hon er loyst frá lóg ektamans
síns.
3 So at um, meðan ektamaður
hennara livir, hon verði gift við einum
øðrum manni, skal hon verða
kallað ein horinna: men um ektamaður
hennara veri deyður, hon
er frí frá teirri lóg; so at hon er
eingin horinna, tó hon verði gift
við einum øðrum manni.
2: Siðloysi
Matth. 19:9 FKJ:
Og eg sigi tykkum, Hvørsumhelst
ið skal koyra burtur konu
sína, undantikið um tað veri fyri
siðloysi, og skal giftast við eini
aðrari, fremur hordóm: og hvøriðso
giftist við henni sum er koyrd
burtur, fremur hordóm.
3: Yvirgeving/rýming
I. Cor. 7:14-16 & 27-28 FKJ
14 Tí hin vantrúgvandi ektamaðurin
er halgaður av ektakonuni,
og hin vantrúgvandi ektakonan
er halgað av ektamanninum:
annars vóru børn tykkara órein;
men nú eru tey heilag.
15 Men um hin vantrúgvandi
fari avstað, lat hann fara avstað.
Ein bróðir ella ein systir er ikki
undir trældómi í slíkum førum:
men Guð hevur kallað okkum til
friðar.
16 Tí hvat veitst tú, O ektakona,
hvørt tú skalt frelsa ektamann
tín? ella hvussu veitst tú,
O maður, hvørt tú skalt frelsa
ektakonu tína?
………
27 Ert tú bundin at ektakonu?
søk ikki at verða loystur. Ert tú
loystur frá ektakonu? søk ikki
ektakonu.
28 Men og um tú gifti teg, tú
hevurt ikki syndað; og um ein
jomfrú gifti seg, hon hevur ikki
syndað. Hóast hetta, slík skulu
hava trongslu í kjøtinum: men eg
spari tykkum.
“Loystur” tengir vers 27-28 við vers 14-16, og rættvísger uppafturgiftu av honum, ella henni, sum varð rýmdur frá.
I. Cor. 7:27 KJB:
Art thou bound unto a wife?
seek not to be loosed.
Art thou loosed from a wife?
seek not a wife.
When a man hath taken a wife, and married her, and it come to pass that she find no favour in his eyes, because he hath found some uncleanness in her: then let him write her a bill of divorcement, and give it in her hand, and send her out of his house.
2 And when she is departed out of his house, she may go and be another man’s wife.
3 And if the latter husband hate her, and write her a bill of divorcement, and giveth it in her hand, and sendeth her out of his house; or if the latter husband die, which took her to be his wife;
4 Her former husband, which sent her away, may not take her again to be his wife, after that she is defiled; for that is abomination before the Lord: and thou shalt not cause the land to sin, which the Lord thy God giveth thee for an inheritance.
( Deuteronomy 24:1-4 KJB )
TRÍGGIR SPURNINGAR MUGU SPYRJAST, ÁÐRENN UPPAFTURGIFTU:
1: Vart tað tú, sum skildist frá tínum maka?
2: Vart tú ótrúgvur í síðsta hjúnabandinum?
3: Hevur makin úr síðsta hjúnabandinum fingið sær annan maka?
1) Um svarið er NEI til nr. 1, NEI til nr. 2, og JA til nr. 3, so kann viðkomandi giftast uppaftur uttan trupulleika.
2) Um svarið er JA (ella nei) til nr. 1, JA (ella nei) til nr. 2, og NEI til nr. 3, so hevur viðkomandi bara EITT at gera, og tað er at fara aftur til makan, sum hann, ella hon, sveik, og hevur yvirgivið; – ella bara liva stakur restina av lívinum, ella tá inntil tann, sum TÚ sveikst, hevur fingið sær annan maka.
3) Um svarið til dømis er JA til nr. 1, JA til nr. 2, og NEI til nr. 3, men tann, sum TÚ sveikst, vil fyrigeva tær, og koma saman aftur við TÆR, so kunnu tit sjálvandi koma saman aftur, óansæð hvat hendi. (Endurvígsla er líkagyldig. Tit ERU ENN eitt, um fyrigeving kann finna sær stað).
Leiðararnir í dagsins meinigheitum eru tíverri nakrir mannaboðs-haldandi Pharisearar og andalig pinkubørn!
GUÐS ORÐ ER EINASTI ANDALIGI MYNDUGLEIKIN HJÁ EINUM OG HVØRJUM FRELSTUM, – tí HAR stendur GUÐ ENN SUM ALTÍÐ!!!!
So, – ert tú ein kærur, rættvísur bróðir, sum ert umboðaður í dømi nr. 1, so skalt tú vita, at tú GOTT kanst gifta teg uppaftur Í DAG, um tær so lystir.
Gev bara hasum mannaboðs-haldandi Pharisearanum eitt gott, fast, andaligt nossaspark. Hann talar IKKI fyri Guð. Hann hevur EINKIÐ andaligt vit; hann kennir hvørki skriftirnar, ella Guðs mátt!!.
Og svarandi segði Jesus við
teir, Fara tit ikki tessvegna skeivir,
av tí at tit kenna ikki skriftirnar,
eiheldur Guðs mátt?
( Markus 12:24 FKJ )
( Sitatini eru úr fyrstu útgávu av FKJ N.T. )


c: text/html

text:
Mattæus 19,9 ( FKJ )
Og eg sigi tykkum, Hvørsumhelst
ið skal koyra burtur konu
sína, undantikið um tað veri fyri
siðloysi, og skal giftast við eini
aðrari, fremur hordóm: og hvøriðso
giftist við henni sum er koyrd
burtur, fremur hordóm.
At giftast og skiljast aftur er í grundini ikki rætt og eiheldur Guðs upprunaliga ætlan og vilji. Tann, sum hetta ger, drívur hor. Men Jesus ger tó EITT UNDANTAK í hesi Guðs ævigu lóg, og tað er hetta: tá ið siðloysi var grundin til at tvey vórðu skild, tá drívur tann svikni og óskyldigi parturin ikki hor, um hann/hon giftir seg uppaftur við einum øðrum.
Orðini ”undantikið um tað veri fyri leysalevnað” gera jú eitt undantak í hesi alment kendu lóg, at tað í grundini er hor, altso brot á sjeynda boð, at skiljast við konu sína. Men, sum sagt, var hor orsøkin til, at tvey fóru sundur, so syndar tann óseki parturin ikki, um hann / hon giftir seg uppaftur.
So tá ið hetta er tað, sum sjálvur høvuðspresturin sigur, lat so hinar sokallaðu prestarnar sum siga seg tala fyri hann siga hvat teir enn vilja. Tala teir ikki so sum hægsti maður, so tæna teir ikki honum; tað er tá klárt!
Tann, harafturímót, sum dreiv hor í hjúnalaginum, og var atvoldin til at hjúnabandið mátti doyggja, og so kanska hevur gift seg aftur ella allarhelst bara livir saman við onkrum kjøti, hann / hon hevur umvending fyri neyðini, slíkur svikfullur devuls bersyndigur syndari hann / hon er, hjartað fult av girnd og sviki; eitt Satans barn, hvørki meir ella minni! Men, vend um, meðan tíð enn er, um tú ert ein slík/ur. Um ikki, so verður tú dømd/ur, ver vís/ur um tað.
Nei, Guðs orð er ikki órímiligt og órættvíst móti teimum rættvísu. Guð heldur hond um síni, men hini gudleysu verða til síðst fangað í snerruni, uppetin av síni synd, kvald av síni deyðaræðslu, upptærd av síni brennimerktu samvitsku, – uttan so tey venda um til sannleikans og lívsins veg.
Tað er sjálvandi ikki meining mín við hesi grein at kasta dóm á nakran. Hevur tú syndað á hesum øki fyrr í lívinum, og ert vendur við av villunnar leiðum til sannleikans veg, og hevur biðið Jesus fyrigeva tær, so gloym tað sum er aftanfyri bak og liv lívið treystliga í ljósinum. Gjørt er gjørt, farið er farið, so lat tað liggja. Men núið, tað hava tú og eg fulla ábyrgd av, og hvørvítt vit liva rættvíst og rætt í ljósinum, sum vit eiga, verður dømt eftir um vit liva í ljósi tess kunnleika sum vit hava.
Sjúrður Højgaard.

robotstxt: allowed

filter: keep


text:
Nógv verður gjørt fyri at selja, og lýsingartekstir kunnu vera øgiligir. Vit fáa javnan tíðindaskriv sendandi, har vit mugu klippa nógv lýsingarorð út, men í gjár bar av, og ja, kanska fór onkur yvir G!vind.
G!Festivalurin avdúkaði í gjár, at Sic spælir á ársins festivali, og ja, skulu vit trúgva festivalinum, so er hetta ikki ein bólkur, men ein kollvelting ella okkurt, ið líkist gudum, ið fara á pallin.
Les greinina, ið eg skrivaði í 2007 tá G!Festivalurin í eini roynd at selja vørðuna skrivaði ein næstan evangeliskan tekst um Sic
Úr lippukassanum
Eg lati lokið upp á lippukassanum og stingi hondina niður og taki fram brot úr onkrari grein úr savninum


text:
Føroyar taptu í dag 2½-1½ fyri Bosnia-Herzegovina á talvolympiaduni í Batumi í Georgia.
Bosnia-Herzegovina er styrkismett væl ovari enn Føroyar, og var tí favorittur at vinna dystin. Kortini kundi úrslitið lættliga verið eitt annað.
Dysturin stóð til at enda javnur 2-2, tí John Rødgaard tóktist hava tamarhald á støðuni í endaspælinum móti stórmeistaranum Dalibor Stojanovic, men eitt grovt mistak spilti honum talvið. Tað plagar ikki at vera John fyri at gera slíkar brølarar. Hann hevði telvað lýtaleyst til hann mistók seg so, at alt fór fyri skeyti í einum leiki.
Martin vann
Martin Poulsen var dagsins hetja. Honum so líkt er byrjanarspælið okkurt heimabryggj, sum hann tekur mótstøðumannin á bóli við. Hesaferð hevði hann støvað av gomlu Larsen-byrjanina, sum nú er næstan burturløgd. At hann býtti upp bisp fyri riddara beinanvegin mundi eisini koma óvart á mótstøðumannin. Um byrjanarspælið veruliga er haldgott, man vera ivasamt, men væl riggaði. Í miðspælinum útspældi hann mótstøðumannin Riad Burovic, sum hevur útivið hálvtannaðhundrað ratingstig fleiri. Sjálvur endabresturin var snøggur. Flott Martin!
Føroyski stórmeistarin Helgi Dam Ziska telvaði við svarta fólkinum remis á 1. borði móti stórmeistaranum Denis Kadric, sum Helgi annars vann á í 2016, tá Føroyar púra óvæntað vunnu 2½-1½ á Bosnia-Herzegovina. Á 3. borði noyddist Olaf Berg at lúta fyri altjóða meistaranum Dejan Marjanovic, sum Sjúrður Thorsteinsson annars koppaði í Baku fyri tveimum árum síðani.
Bosnia-Herzegovina er nógv viknað síðan glæsiligu úrslitini í 90-unum, tá landið skipaði seg sjálvstøðugt eftir at Jugoslavia datt sundur í blóðuga borgarakrígnum á Balkan. Besta úrslitið hevði Bosnia-Herzegovina í 1994, tá teimum eydnaðist at gerast nummar tvey í OL-stevnuni í Moskva. Oddamenninir tá vóru føroyavinirnir Predrag Nikolic og Ivan Sokolov, sum í síni tíð vóru í topp 20 í heiminum, men sum ikki longur telva fyri heimlandið. Tann 50 ára gamli Ivan Sokolov sæst nú í staðin sum væl upplagdur, dagligur viðmerkjari á heimasíðuni chess 24, sum sendir beinleiðis frá olympiaduni.
Malta í triðja umfari
Eftir annað umfar eru Føroyar nummar 62 í røðini av teimum 185 liðunum í almennu kappingini. Í fyrsta umfari vunnu Føroyar 3½-½ á Sierra Leone.
Í triðja umfari í morgin mikudagin telva Føroyar móti Malta. Teimum plaga vit at knógva í kappingunum fyri smátjóðir í Evropa. Malta er styrkismett nummar 129 Í OL – Føroyar nummar 76.


text:
Havróður úr Skotlandi til Føroya og aftur til Skotlands.
TAÐ VERÐUR EITT SPENNANDI SUMMAR Í ÁR
Tann 24. juli klokkan 8 fara tólv føroyingar nevniliga til Skotlands í heilt serligum ørindum. Ferðaseðilin er einvegis, tí ørindi teirra eru einki mætari enn at rógva heimaftur til Føroya. Her standa aðrar manningar klárar at rógvar bátarnar aftur til Skotlands.
Føroyingarnir, sum fara at rógva, eru Livar Nysted, Fróði Magnussen, Sjúrður Gullbein, Jákup Jacobsen, Dánjal Joensen, Róar Weihe Dalsgaard, Niclas Olsen, Karl Danielsen, Ingi á Tórgarði, Bergleif Brimvík, Ove Heinesen og Jógvan Clementsen. Teir hava vant miðvíst nú í nakrar mánaðir og eru við at verða klárir til avbjóðingina. Teir flestu eru núverandi ella gamlir kappróðrarmenn, men onkur hevur ikki hildið í ár fyrr.
Ferðin verður ein sera stór avbjóðing. Loyst verður frá landi í Thurso í Norðurskotlandi seinast í juli, og so verður róð nátt og dag til Føroya, og ætlanin er at seta fótin á land í Havn eina viku seinni, um Harrin vil. Tá koma nýggjar manningar í bátarnar, og so verður róð aftur til Skotlands.
Teinurin er 420 km hvønn vegin, og róð verður í havbátum, sum gjørdir eru til endamálið. Fyriskiparar eru Livar Nysted og Leven Brown, sum hava roynt havróður fleiri ferðir áður.
Ferðin hevur nógv við Skotland at gera, so vit kalla hana Kiltið 2015.
Facebook síðan fyri túrin finnst her


text:
Orð: M.J. Smith
Lag: James R. Murray
Týtt: Hákun Djurhuus
Upprunaheiti: Cling to the Bible
1. Bíbliuna les og lat alt annað fara,
halt teg til hennara dygdir og ráð,
hon kann teg leiða og styrkja og varða,
hennara lyfti tú líta kanst á.
Niðurlag: Bíbliuna les, ja, Bíbliuna elska.
Bíbliuna les, hon er lykt tín og ljós!
2. Bíbliuna les, ævigt lív hon tær gevur,
frelsir hin falna og syndiga mann.
Av ríkidømi hon nóg mikið hevur,
hennara signing søk, meðan tú kann.
3. Orð títt er lyktin, sum fótinum lýsir,
ljósið á leiðini, hvar tú so fer,
sum einum vilstum á beinan veg vísir,
bókanna Bók hon av sonnum jú er!


text:
Jógvan Hugo Gardar
26.11.2017 - 17:31
Forstjórin í Statoil, Eldar Sætre, kom inn sum forstjóri í Statoil fyri trimum árum síðani. Hann hevur arbeitt í nógv ár í fyritøkuni, og er ein vælumtóktur starvsfeagið. Hann segði tá hann bleiv settur, at hann ikki hevði hugsa um at hann passaði í forstjórasessin.
Men trivnaðurin í sessin er blivin betri og betri, og nýliga hevur hann fingið nýtt álit frá nevndini í oljurisanum.
Sætre kom inn sum stjóri stutt fyri oljupríslækkingina á sumri 2014. Tá hevði fyritøkan longu tikið avgerð um at minka um starvsfólkatalið, og at fyrireika seg til framtíðina, sum bleiv sagt. Síðani eru nógv søgd upp, og Statoil hevur klára seg gott, samanbeorið við nógvar aðrar oljufyritøkur gjægnum oljukreppuna.
Nú setur Eldar Sætre meir orku inn í eitt nýtt orkubein hjá fyritøkuni. Talan er um risaíløgur í vindorku.
Fyri stuttum byrjaði higartil størsta vindorkulundin hjá Statoil, Dudgeon, sína framleiðslu. Hon liggur í bretskum sjógvi, og umfatar 67 vindmyllur, og skal framleiða 402 000 megawatt av streymi til 410.000 bretsk heim.


text:
Ingi Samuelsen
17.05.2017 - 10:20
Carl Johan Jensen var millum rithøvundarnar, sum í morgun lósu upp fyri íslendsku forsetahjúnunum á einum bókmentatiltaki, ið varð hildið á ovastu hædd í hugnaligu matstovuni Kathrina Christiansen í morgun.
Tað var Mentamálaráðið, ið skipaði fyri, og ætlanin var, at Rigmor Dam, landsstýriskvinna, skuldi taka ímóti. Men landsstýriskvinnan fekk forfall, og ístaðin traðkaði Gunvør Balle, fyrrverandi sendiharri Føroya til Íslands til sum vertur.
Umframt Carl Johan Jensen, ið las upp eitt brott úr íslendsku týðingini av "Ó - søgur um devulsskap", las eisini Rakel Helmsdal burtur úr "Hon, sum róði eftir ælaboganum". Eisini søgdu Malan Marnersdóttir, Niels Jákup Thomsen og Urd Johannessen nøkur orð um føroyskar bókmentir og bókmentaútgávur.
Eftir hugnaløtuni í barndómsheimi Williams Heinesen, gekk forsetafylgið niðan á Vaglið har Annika Olsen á odda fyri Tórshavnar býráð tók ímóti.
Myndir koma seinni


text:
- Tíðindi, mentan og ítróttur
Eftir samtyktina: Politiska støðan
Tá ið avtornaði vóru 18 atkvøður fyri fiskivinnuuppskotinum. Bill Justinussen hjálpti samgonguni í løgtinginum í gjár, og við einum samstarvssinnaðum Miðflokki kann lívið hjá smølu samgonguni fara at gerast lættari - og bíligari. Tað heldur Ragnar Joensen, stjórnmálafrøðingur og viðmerkjari
Løgtingssamtyktin í gjárkvøldið um sjófeingi - sonevnda fiskivinnunýskipanin - var ikki bara ein samtykt av mongum. Samtyktin er søgulig í føryskari fiskivinnu, heldur Ragnar Joensen, stjórnmálafrøðingur og viðmerkjari:
- Ja, vit hava nøkur tjekkpunktir, tá vit tosa um fiskivinnu í Føroyum, og hetta fer at vera eitt tjekkpunkt framyvir. Tá ið vit fyrr hava refererað til tí gomlu fiskivinnunýskipanina, so fara vit at referera til hesa framyvir, sigur hann.
Hjálp frá Miðflokkinum
Samgongan setti sær fyri í sínum samgonguskjali at gera eina nýggja skipan, sum skuldi vera marknaðargrundað. Men tað skuldi vísa seg at vera lættari sagt enn gjørt. Marknaðargrundaða elementið í nýskipanini - uppboðssølan - bleiv til endans bara ein viðfáningur av tí samlaða tilfeinginum, tí samgongan rætt og slætt ikki stóð saman um sítt uppskot.
Og í gjárkvøldið - eftir nógva "mýking", sum tey kalla tað - stóðu tey 16 í samgonguni saman við Sonju Jógvansdóttir - og so datt ein heldur óvæntað appelsin í turbanina. Andstøðutinglimurin, Bill Justinussen í Miðflokkinum, trýsti eisini á ja.
Lættari og bíligari hjá samgonguni
- Tann simpla forkláringin er, at Bill Justinussen hevur ein beiggja, sum stendur uppá spring at sleppa inn í fiskivinnuna og hevur meldað út fleiri ferðir, at hann gjarna vil sleppa at keypa á uppboði, sigur Ragnar Joensen, sum heldur at lívið hjá samgonguni væntandi gerst bíligari av tí sama.
- Hitt, sum eg haldi kanska, er meira áhugavert, er, at hann kanska lækkar prísin á tí seytjanda mandatinum á samgonguni. So at prísurin fyri at halda Sonju ella ein annan, sum liggur á kantinum í samgonguni, lækkar munandi, um nú Bill ella Miðflokkurin rættir hondina tvørturum aftur, sigur Ragnar Joensen, sum væntar, at Miðflokkurin kanska verður ein meira konstruktivur viðspælari hjá samgonguni framyvir.
- Hvørja ferð samgongan skal hava Sonju við sær, so er hon ikki so dýr at fáa við, sigur hann.
Samhaldsføst samgonga
Ragnar Joensen heldur, at samtyktin í gjárkvøldið er ein stórur sigur fyri samgonguna, sum loksins kundi vísa eitt samanhald, sum hevur verið eftirlýst í so langa tíð. Og nú flugubein kundi setast við stóra - og fiskivinnusøguliga - uppskotið, er stundin komin til onnur stór mál, sum hava staðið í skugganum á fiskivinnunýskipanini:
- Hetta er kanska tað málið, sum hevur forðað mest av samgonguarbeiðinum tað síðsta árið - faktisk síðani samgongan tók við. Tað, sum samgongan helst vónar, er, at nú kemur ró á, so man kann arbeiða við øðrum málum, sum liggja og bíða, sigur Ragnar Joensen og nevnir eitt nú pensjónsnýskipanina og fíggjarlógina.
- Tá hetta málið er avgreitt, hevur samgongan kanska bæði víst ta styrkina og tað samanhaldið, sum man hevur leitað eftir í alt ár. Fyri samgonguna er hetta ein stórur sigur, sigur Ragnar Joensen, stjórnmálafrøðingur og politiskur viðmerkjari.
Sí eisini


text:
Ingi Samuelsen
14.02.2018 - 08:16
Ítróttur > Ítróttur > Vetrarítróttur
Amerikanarin Shaun White vann í nátt olympisku kappingina í snjófjøl í ’halfpipe’, og tryggjaði sostatt USA gullheiðursmerki nummar 100 í vetrarolympisku søguni.
Shaun White er ein stór stjørna innan ítróttina, og hetta var triða ferðin, at hann vann olympisku kappingina innan hesa greinina.
Stórt trýst lá á Shaun White áðrenn triðju og seinastu royndina í Phoenix Snow Park í PyeongChang. Men hann ók lýtaleyst, og sendi sostatt Ayumu Hirano niður á annað pláss.
White legði seg á odda í kappingini við 94,25 stigum í fyrstu royndini, men kom í trupulleikar, tá Hirano skoraði 95,25 stig í øðrum umfari.
Tað var framvegis hægsta stigatal undan triðju og seinastu royndini hjá Shaun White í hálvrørinum. Men maðurin, sum eisini verður kallaður ”Flying Tomato” hevði goymt tað besta til síðst.
Hann fekk 97,75 stig, og vann gullið framman fyri Hirato, meðan Scotty James úr Avstralia fekk bronsu.
31 ára gamli White hevur í fleiri ár verið størsta navnið innan hesa ítrótt. Hann vann OL gull á fyrsta sinna í 2006 og vardil olympiska heitið fýr ár seinni. Kappingin í Sochi í 2014 gjørdist tó eitt stórt vónbrot fyri hann, tá hann gjørdist fjórðbestur.
Støðan í OL-kappingini er framvegis tann, at Týskland hevur vunnið flest kappingar. Týskland hevur 5 gull, 2 silvur og 2 bronsumerki, síðan koma Holland við 4 gull, 4 silvur og 2 bronsu og USA við 4 gull, 1 silvur og 2 bronsumerkjum.
Noreg er nummar fýra við 3 gull, 5 silvur og 3 bronsuheiðursmerkjum. Svøríki er nummar 7 við 2 gull og 1 silvurmerki og Finnland er nr. 18 við 2 bronsumerkjum.


text:
BREAKING FOKKING NEWS – NUDLAR.NET MELDAR SEG INN Í TÍÐINDASKRIVSPRESSUNA!Eg havi í dag fingið eitt fokking tíðindaskriv, frá fokking 200, og tað er somikið fokking áhugavert, at eg leggi tað út fokking her. Eg veit væl, at hetta er gerandiskostur á øllum hinum miðlunum, men hetta er mín bloggur, og sostatt skuldu tit helst verið spard fyri tílíkum, tí eg eri frægari enn so. Men eg eri ikki bleikur fyri at gera undantøk, undantøk eru faktiskt super góð. So her kemur eitt fokking undantak:
Tag: punkur
Jú, Fokk, jú! 200 er aftur
Tað er ein góð kensla, at 200 aftur ristir í føroysku líkasæluna og gevur idiotunum og bandittunum ein feitan miðfingur. Fokk jú, sum eg eri við uppá nýggju 200 fløguna og frálíka dokumentarfilimin hjá filmsnillinginum Sakaris Stórá.
Eg kann ikki ummæla 200, tí tað skal eingin loyna vera, at tveir av trimum 200 limum teljast millum bestu vinmenn mínar, ein av teimum er enntá stjóri hjá mær, hin triðja limin kenni somuleiðis sera væl, so habilititurin er av helviti til. Hetta verður í staðin ein hugleiðing.
Men eg var altso til filmfrumsýning og útgávukonsert við 200 í gjár, og fokk sum tað var feitt. Eg hevði longu hoyrt nýggju fløguna, so tað undraði meg ikki, at nýggju løgini vóru góð. 200 levera altíð eina góða framførslu, so eg visti, at konsertin fór at vera góð, og tað varð hon sanniliga eisini. Trummur, bassur, gittar og grefligt kjaftaslit fyri allar pengarnar, eitt gott bland av øllum tí nýggja og klassikarum, sum Leoland, Skitni Kartni og Mogghøvd.
Eg má tó viðganga, at tann hámentanarligi statusurin, sum 200 hevur fingið tyktist eitt sindur komiskur, talið av stjórum, akademikarum, millumleiðarum og politikarum, mundið neyvan havt verið hægrið, um talan var um ein yrkingaupplestur hjá Jóanesi Nielsen ella frumframførsluni av einari nýggjari føroyskari opera, og tað er sku ikki serliga punk! Nær hevur punkur verið eliterur?
Men hetta er tó ivaleyst ein staðfesting av, at 200 hevur ein týdningarmiklan leiklut í okkara samfelag, og at tey skilabestu høvdini her í Føroyum virðismeta henda leiklut.
200 er røddin, ið framum aðrar vísur okkum á órætt. Við skemtiligum rokkpunki, sum fangar, fær 200 boðskapin út, um hvør bestemmar í Leoland. Hesa røddina kunnu politikarar ikki fáa at makka rætt, hvørki við samanleggingum ella hóttanum um sparingar.
200 er við øðrum orðum lívsneyðugt, serliga í dag, tá okkara samfelag í størri mun enn nakrantíð áður er hótt innanífrá, ella skuldi eg sagt omanífrá. Hetta tekur 200 støðið í. Tekstirnir á nýggju útgávuni eru sera beinraknir:
– tey, sum vóru so bítt at velja sitandi samgongu, fáa eitt feitt til lukku
– politikararnir verða mintir á, at vit kunnu taka maktina aftur
– BADH stjórnin verður ákærd fyri landafíggindaligt virksemi
– Miðflokkurin fær miðfingurin
– Helgi Abrahamsen og hóttanar regime hjá BADH verður blást upp á stórskíggja,
tí 200 pjøvist ikki at makka rætt!
Í fyrsta stakfløgu útspælinum spyr 200, hvar kærleikin bleiv av, well eg føldi kærleikan í gjár, tá eg saman við høgum og lágum brølaði
Ja! fokk ja!
Jú! fokk jú!
Tí Leonistarnir, Jørgenistarnar, Káranistarnir og Billistarnir fáa sanniliga kærleikan at føla á nýggju útgávuni, ið finst bæði á fløgu/DVD og LP!
Endiliga hendir okkurt!
Onkur hevur eftirlýst, hvar listafólkini hava verið í stríðnum móti systematisku niðurlagingini av vælferðarsamfelagnum. Well, endiliga hendir okkurt nýggja 200 fløgan Vendetta er her!
21. apríl hevur Føroya mest samfelagsrevsandi bólkur útgávukonsert og frumsýning av dokumentarfilminum “Viva la Vendetta” hjá Sakaris Stórá.
Nudlar hevur sloppið at lurta við, og kann staðfesta, at Vendetta ikki bert er ein stórur feitur miðfingur til BADH samgonguna, men eisini eitt tónleikaverk, ið má metast, sum tað mest fólksliga hjá 200 síðan Viva La Republica. Á fløguni eru fleiri løg, við so stórari poppgóðsku, at longu eftir fyrstu lurtan syngur tú við og trallar tey aftan á.
Eg gleði meg longu til, tá 200 fer at gera onkran festival til eitt risastórt mótmælistiltak.
Dyrnar lata upp kl. 22:00.
Filmurin verður vístur kl. 22:45
200 fer á pallin uml. kl. 00:00
Atgongumerki fáast í Tutl frá týsdegnum 10. apríl
Kostnaður 200 kr (inkl. fløga + DVD). Altso; konsert + filmsýning + fløga+DVD fyri 200 fokking kr!!
PUNKA FØROYSKA SANGSKATTIN
Punk trio’in The Dreams leggur í morgin síðstu hond á upptøkurnar av fyrstu fløguni hjá bólkinum. Fløgan punkar føroyska sangskattin og fær Grønu Sangbók at ljóða, sum hon ongantíð hevur ljóðað áður.
Seinastu báðar vikurnar hevur The Dreams tikið fløgu upp í Studio Pegasus í Klaksvík. Hetta kann gerast bæði fyrsta og síðsta fløga, ið bólkurin ger til føroyska marknaðin. Tveir av limunum eru longu fluttir til Danmarkar, meðan tann triði flytur niður í næstum. Síðan The Dreams skiftu navnið Zink út, og endaðu í favninum hjá amerikansku songkvinnuni Anastaciu, hevur næstan alt tos um The Dreams snúð seg um bólkin og útlandið. Men nýggja fløgan snýr seg bara um føroyska heimamarknaðin.
Føroyskir slagarar
The Dreams hevur hesar seinastu vikurnar tikið 10 løg upp, tey flestu av hesum eru sannir slagarar. Hettar eru løg sum Til allar vinir hjá Blátt, 80’ini hjá Frændum, Sirkús Tinganes hjá Annfinn & Co., Sasa sa sa hjá Georg eystan Á, Forelskaður sjónleikari hjá Páll Finnur Páll, Eg siti so eina hjá Vestmonnum og Nummar hjá Terja Rasmussen. Teir tolka eisini Nalju klassikaran “Sjeikurin”, ið Poppkorn eisini tolkaðu herfyri. Men Eirikur Gilston Corfitz Andersen bassleikari í The Dreams lovar, at teirra útgáva verður nógv betur, og flennur. Hann sigur, at teir eru øgiliga væl nøgdir við úrslitið. Tað hevur riggað væl, at gjørt løgini um til Popppunk. Í stíl minnur fløgan um eitt nú Green Day, Blink 182 og Sum 41, sigur hann. “Vit hava spælt popppunk í 4-5 ár nú, so tað liggur heilt nátúrligt hjá okkum, at spæla løgini í okkara stíli”, sigur hann.
Gomul ætlan
Í MTV sendingini A Cut, tulkaðu The Dreams eitt lag hjá Anastaciu, og nærliggjandi er tí at spyrja, um henda tulkingin gav teimum hugskotið til hesa fløguna. Men tað gjørdi hon ikki, sigur Eirikur. Hann greiðir frá, at hugskotið er gamalt. Tá teir itu Zink spældu teir einaferð “Forelskaður sjónleikai” í eini punk útgávu, tað var stuttligt. Tì hava teir spælt við tankan um eina tílíka útgávu leingi.
Teir dáma allir væl bólkin Me First And The Gimme Gimmies, ið er ein bólkur, ið tolkar kend løg í punk útgávum. Bólkurin hevur limir út NOFX, Foo Fighters og Lagwagon og hevur givið fleiri útgávur út. So huskotið kemur kanska frá teimum, sigur Eirikur, ið tó viðgongur, á at teir als ikki gera líka ráðar útgávur av løgunum sum Gimme Gimmes – Vit spæla popppunk, sigur hann.
Leitaðu í Grønu Sangbók
Tað eru teir í The Dreams, ið sjálvir hava valt løgini. Hetta varð m.a. gjørt við at blaða í Grønu Sangbók greiðir Eirikur frá. Nógv av løgunum, ið teimum dámdu høvdu fimm vers og einki niðurlag, so tey vórðu droppaði. Eftir sótu teir so at endans við 10 løgum, ið eru tey, ið vera á fløguni.
Løgini eru flest øll kend, og á onkran hátt vorðin fólkaogn. Men ein jokari er eisini við. Hetta er lagið “Nú ert tú ein onnur” hjá Eyðun Nolsøe av fløguni Eyðun og Terji. Lagið gjørdist ongantíð eitt stórt hitt, men sambært The Dreams hevur tað stórt hittpotentiali, og riggar væl í popppunk útgávu.
Ringt at meta um yndisløg
Eirikur sigur, at hann heldur, tað vera ringt at meta um, hvørji løg eru tey bestu á fløguni. Men hann er persónliga serliga væl nøgdur við Til allar vinir og 80’ini, ið hann heldur rigga øgiliga væl.
Kemur út 1. mei
Tað er ljóðtøkningurin Ingi Isaksen, ið hevur snarað knøttunum saman við teimum í The Dreams í upptøkuhølunum hjá Pegasus í Klaksvík. Fløgan verður nú ljóðblandað í Kristoff Studio inni á Gøtu í Hoyvík av Kristoffur Mørkøre. Fløguhúsan ger Heiðrikur av Heygum. 3’arin stendur fyri útgávuni. Væntandi verður fløgan í handlunum 1. mei.
Útlandið bíðar
Í síðstu viku varð almannakunngjørt, at The Dreams fer at spæla á Spot-festivalinum í Århus fyrsta vikuskiftið í juni. Men hetta er bert ein av fleiri konsertum við The Dreams í Danmark. Í løtuni verður arbeitt við konsertum saman við tveimum donskum bólkum.
Føroyskur punkur á SPOT Festivalinum
Tann størsti vinnufestivalurin í Norðanlondum kunngerð á heimasíðu síni, at føroysku bólkarnir The Dreams og 200 skulu spæla á ársins festivali, ið verður hildin í Århus fyrst vikuskiftið í juni.
Felagskapurin aftan fyri SPOT Festivalin boðar í dag frá, at teir báðir fremstu føroysku punkbólkarnir 200 og The Dreams verða á ársins festivali, ið er fyrsta vikuskiftið í juni.
Á heimasíðu síni skrivar festivalurin: “…som noget nyt bliver færøsk musik i år præsenteret i samarbejde med Nordens Hus i Thorshavn: The Dreams med frontmanden Swardi spiller ny punk uden grænser – trioen blev opdaget af popdivaen Anastacia og a&r-legenden Olivier Bezadi i forbindelse med MTV-realityshowet “The A-Cut”, hvor gruppen blev nummer tre. Og 200 byder på politisk satire sunget på færøsk med Elvis-vokal! Gruppen så dagens lys i 1996 med det formål at bevise, at alternativ rock kan synges på modersmålet.
SPOT – Festivalurin verður sæddur, sum ein tann týdningarmikli festivalurin fyri nýggjar bólkar, fleiri hundra fólk úr tónleikaídnaðinum koma á hvørjum árið til festivalin, og eitt nú okkara egni Teitur fekk síni fyrstu sambond, ið seinni gjørdist ein sáttmáli við Universal á hesum festivali.
Hetta er fyrstu ferð, at The Dreams luttaka á stóra festivalinum í Århus, meðan bæði Niels og Uni úr 200 spældu á festivalinum í 1999 við MC-Hár.
Tað var ein glaður Niels Arge Galan, ið vit fingu fatur á í gjár. “Tað at verða valdur í millum allar teir bestu bólkarnar í Føroyum, ið luttóku á Showcase’ini í Kagganum er kul. Vit hava fingi nógv rós í Føroyum, men tað er eitt herðaklapp, at útlendingar eisini dáma okkum”, sigur Niels
Eisini umboðsmaðurin hjá The Dreams Sverre Nolsøe segði, at bólkurin var glaður um hetta herðaklapp, og at teir gleddu seg til luttøkuna á festivalinum.
Uni leggur botnin
Trummuleikandi jarðfrøðingurin Uni Árting hevur havt ein virknan leiklut í menningini av føroyskum tónleiki seinastu 14 árini. Við tíðini er Uni vorðin ein av Føroya allar bestu trummuleikarum. Á Planet Awards er hann við í fýra uppskotum til planetir.
Planet Awards
Uni Árting er fýra ferð í uppskoti til planetir fyri sítt trummuspæl í 200 og hjá Peturi Pólsyni. Fløgurnar Viva La Republica og Koma eru í uppskoti til planetina fyri bestu útgávu, 200 er í uppskoti til planetina fyri besta føroyska og Petur Pólsson fyri besta nýggja.
Orkumaskina
Uni er ivaleyst best kendur sum orkumaskinan í 200, sum við 200 km/t buldrar avstað. Hann er ein av Føroya bestu trummuleikarum og hevur seinastu 14 árini verið ein týdningarmikil viðleikari í menningini av føroyskum tónleiki.
Treskimálmur á føroyskum
Fyrstu ferð Uni var at síggja á føroyska tónleikapallinum var í treskimálmsbólkinum Oblivion. Oblivion var fyrsta føroyska boðið uppá ein bólk, ið spældi hetta slagið av tónleiki. Løgini vóru øll egin og nøkur á føroyskum. Hetta var í 1992 og var nærum óhoyrt tá, tí flest allir rokkbólkar spældu lániløg í teirri tíðini, og teir, ið skrivaðu tónleik, skrivaðu flest allir á enskum.
Føroyski grungebólkurin
Eftir at Uni og bassleikandi sangarin Niels Arge Galán góvust í Oblivion, ið tó helt áframm nøkur ár eftir hetta, stovnaðu teir bólkin Mold saman við Niclasi Thorsteinssýni, Kristin N. Bech og Gudmundi Helmsdal. Mold myndaði tann føroyska grunge pallin í fleiri ár, og var eitt stórt tónleikanavn í miðjum 90’árunum. Bólkurin luttók á fyrstu Prix Føroyar finaluni í 1995 og á fyrstu Rock í Føroyum fløguni hjá TUTL í 1995. Mold gav seinni tvær fløgur út Mullich Mulli 1996 og í 1998 Sun Magnet.
Gimpar, hasj og helviti
Saman við Niels og bassleikaranum Mikael Blak stovnaði Uni alternativa rokkbólkin 200. Burtur úr hesum samstarvi kom í 1997 sangurin “Vit eru 200” á TUTL fløguni Rock í Føroyum 2, ein sangur sum skuldi prógva at alternativur rokkur væl kann syngjast á føroyskum. 200 flutti seg yvir í punkin og gav í 2001 fløguna “200%” út, við speirekandi fullveldispunki og sangum um gimpar, hasj og helviti. 200 luttók í Prix Føroyum í 1997 og í 2001, í 2001 eydnaðist tað at koma í finaluna.
Beint í upptøkuhølið
Í 1999 fór trummuleikarin í MC-Hár úr bólkinum eina viku áðrenn upptøkurnar til fløguna Burn Me skuldu byrja. Táverandi gittarleikarin í MC-Hár Niels Arge Galán ringdi beint eftir Una, ið trein inn í upptøkuhøli og spældi alíkavæl frálíkt á fløguni. Bæði Niels og Uni fóru stutt eftir burtur úr bólkinum og løgdu næstu árini alla sína orku í hjartabarnið 200.
200 til Føroya fólk
Í 2004 flutti Uni heim til Føroyar aftan á at hava verið í Danmark og lisið jarðfrøði.Tónlistarliga gjørdist 2005 árið har 200 gjørdust Føroya størsti rokkbólkur. Teir vóru føroyska høvuðsnavnið á tveimum festivalum, spældu á AME í Føroyum og í Danmark, teir vóru í Grønlandi og spældu á festivali har, umframt sera væleydnaða luttøku á íslendska festivalinum Airwaves. Teir hava havt eitt lag ovast á 15 teimum bestu í 9 vikur, hava ligið ovast á sølulistanum í fleiri vikur, og spældu á Mentanarnáttini fyri einum stúgvandi fullum SMS.
Nýggjasta fløgan hjá 200 Viva La Republica kom út í 2005. Hon hevur fingið frálík ummæli, og er vorðin fólkaogn. Tað er einki undur í, at bólkurin er í uppskoti til tvær Planet virðislønir.
Sniðgevi og listamaður
Uni og Niels vunnu í fjør AME virðislønina fyri snøggasta fløguhúsa fyri Viva La Republica. Teir hava samstarvað um fløguhúsar í nógv ár, og eiga nakrar av flottastu føroysku verkunum í hesari listagreinini. Teir hava innan fyri hetta økið lyft føroyska støðið sera langt upp, og eiga stóran lut í æruni fyri at føroyska fløguhúsalistin er á so høgum støði. Umframt fløguhúsar hava Uni og Niels gjørt annað grafiskt arbeiði, sum t.d. plakatir og heimasíðir. Innan fyri heimasíðulistina er Uni vorðin sera dugnaligur, og ger sera snotiligt arbeiði.
Uni uttan Niels
2005 gjørdist eisini árið, tá Uni veruliga byrjaði at gera um seg uttan Niels Arge Galán. Síðan fyrstu tíðina í Oblivion hava Niels og Uni spælt saman. Men í bólkinum hjá Knút Háberg Eysturstein spælir Uni og ikki Niels, tað sama er galdandi í bólkinum hjá Peturi Pólsyni. Á fløguni hjá Peturi leggur Uni trygga botnin, og er motorurin í berur fløguna fram. Uni er við árunum vorðin ein av Føroya bestu trummuleikarum.
Sagt um Una:
Niels Arge Galán um Una:
”Uni er besti trummuspælari, eg nakrantíð havi spælt við. Vit báðir hava spælt tónleik saman síðani vit vóru 14. Uni er raskasti maður, eg kenni. Hevur 2 lítlar synir, hús, bil og unnustu, er við at gerast doktari í jarðfrøði OG spælir í harðasta rokkorkestri í landinum. Eg eri sera, sera góður við Una. Hann er mín besti vinmaður.”
Petur Pólson um Una:
“Eg ivaðist ongantíð í, um hvør skuldi spæla trummur. Uni er ein fantastiskur trummusláðari.”
Útgávur har Uni Árting hevur luttikið:
Rock í Føroyum – Ymisk (TUTL), 1995
lagið “9” við Mold
Mullich Mulli – Mold (TUTL), 1996
Rock í Føroyum 2 – Ymisk (TUTL), 1997
Lagið “Vit eru 200” við 200
Sun Magnet – Mold (TUTL), 1998
Burn me – MC-Hár (3’arin), 1999
TUTL 2000 Rock/Pop – Ymisk (TUTL), 2000
[a’u:ga] – Mold
Prix Føroyar 2001 – Ymisk (3’arin)
Um tú ikki ert við uppá loysing, so ert tú skíti klikkaður – 200
Edmund – 200
Jóannes – 200
200% – 200 (TUTL), 2001
TUTL 25 ár Live (TUTL), 2002
Drive Me Over – Mold
Punkurin frá helviti 2 – 200
Viva La Republica – 200 (TUTL), 2005
Petur Pólson – Koma (TUTL), 2005
Popplist 4 (3’arin og TUTL), 2005
Musclemanblað – 200
Muscleman-Blað var ársins lag á 15 teimum bestu.
Tá allar 15 tær bestu sendingarnar vóru taldar upp var tað lagið Muscleman-Blað, ið var ársins hittlag á 15 teimum bestu.
Gamlaárskvøld gjørdi 15 tær bestu verturin Tummas Gudmundsen upp, hvørji løg vóru tey 20, ið høvdu klárað seg best á føroyska hittlistanum.
Lagið Muscleman-Blað lá 9 vikur ovast á 15 teimum bestu, hetta var longri enn nakar annar, og var við til at gera samlaða stigatalið hjá 200 lagnum hægri enn hjá øllum hinum løgunum, ið kappaðust á 15 teimum bestu. Muscleman-Blað hjá 200 fekk 208 stig, tað er 11 stig meira enn Forever And Beyond hjá Makrel og Herbergið hjá Páll Finnur Páll á deildum øðrum plássi.
Nephew og lagið En Wannabe Darth Wader liggur á triðja plássi, sum ovasta útlendska lag. Meðan vágasoundið hjá Orkestriiinum Her Vestriii megnar at taka fimta pláss.
Felags fyri øll fimm tey ovastu løgini á listanum er, at tey fullu fyri tíðaravmarkingini, ið er á 15 teimum bestu. Fyri at tryggja at bert nýggjur tónleikur er á listanum, verður eitt lag tikið av listanum, tá tað hevur verið 15 vikur inni. Tí er ikki gott at vita, hvussu raðfylgjan hevði verið, um løgini sluppu at royna seg líka leingi, sum lurtarin ynskti at hava tey á listanum. Heili 13 løg eru fallin fyri hesi tíðaravmarking.
Í útvarpsárinum 2005 hava verið 47 sendingar av 15 teimum bestu. Í hesum sendingum hava 235 løg roynt seg sum eykaløg, av teimun eru 129 komin inn á listan. Av teimum 235 løgunum, ið hava verið eykaløg, hava 48 verið føroysk og 34 av hesum eru komin inn á listan.
14 ymisk løg hava ligið á ovastu rók í farna ári. Muscleman-Blað er eisini ovast á hesum lista við 9 vikum, Green Day og Boulevard Of Broken Dreams er á 2. plássi við 6 vikum ovast, síðan kemur Herbergið hjá Páll Finnur Páll við 5 vikum ovast og Delta Goodrem & Brian Mcfadden við Almost Here ovast í 4 vikur. 13 av teimum 14 løgunum, sum hava ligið ovast eru í topp 20 listanum fyri 2005. Einasta undantakið er nýggja oddalagið Hung Up hjá Madonnu.
15 tær bestu fyri ári 2005
Framtíðin rokkaði á Margarinfabrikkini
Fríggjakvøldið og leygarkvøldið vóru konsertir í Margarinfabrikkini í Havn, bæði kvøldini vóru væl vitjaði, og konsertirnar gingu væl. Lýst var við, at hetta vóru nýggjastu bólkarnir í landinum, og tveir av bólkunum vóru so nýggir, at teir frumframførdu í Margarinfabrikkini. Planet var við leygarkvøldið og kann staðfesta, at framtíðin hjá føroyskum tónleiki er fjøllbroytt og spennandi.
Upplivingarnar vóru nógvar, heilt frá punki frá gentubólkinum Fake it, Paradox og MTV aktuellu The Dreams, til nýggja Reggae bólkin 3 Colours. Svakligasta upplivingin var ivaleyst The Headliners, meðan The story ends… við sínum yvirgearaða gittarleikara, sum líktist einum ungum Angus Young(honum úr AC/DC), spældu sín heilt egna rokktónleik.
Fake it
er ein spildurnýggjur bólkur, talan er um fýra ungar kvinnur, sum spæla punk og punkkendan tónleik. Trummuleikarin tey fyrstu løgini gjørdist síðan ljómborðsleikari, og trummarin í The Dreams yvirtók trummurnar, bassleikarin fór at spæla gittar og bassleikarin í The Dreams tók bassin yvir, alt meðan gittarleikarin og sangarin í The Dreams spældi gittar alla konsertina. Kvinnurnar skiftust eisini um at syngja.
“Leitandi” tykist at vera tann besta yvirskriftin at brúka um Fake it, umframt, at tær ikki høvdu avgjørt hvør spældi hvat ljóðføri, so var tónleikurin rættuliga blandaður. Tey fyrstu løgini “Orgasme” og “My boyfriend” vóru ráður beint fram eftir nøsini punkur, teksturin: “My motherfuckin boyfriend is a motherfuckin asshole” sigur alt. Meðan teirra útgáva av “My Happy endings” og “Saints on parade” vóru nógv fittari og brutu heilt frá. Tað hoyrdist, at her var talan um ein nýggjan bólk, sum ikki heilt hevur funnið sína hyll enn. Men tær vóru spennandi.
The Dreams
Bólkurin, sum júst hevur verið í London og kappast í eini MTV sending, var ordiliga væl upplagdir. Tann glaði og lívsjáttandi punkurin er fantastiska fangandi, og man skilir hvat MTV sær í The Dreams. Tann fullkomiliga yvirdrivna bretska accentin og punk utsjóndin er kul, og løgini eru sera popputt.
Teir endaðu konsertina við at skifta um ljóðføri og spældu ræðuligar útgávur av “Halleluja” og “Bad Moon Rising”. Hetta var ein bólkurin kom út um pallkantin og hevði nógv yvirskot.
Paradox
Hetta er ein tann mest spennandi ungi bólkurin í Føroyum í dag. Teir eru sjarmerandi, hava sterka útstráling og skriva ordliga fangandi løg. Tó vóru teir ikki heilt á sama støði, sum teir plaga, og tað var eitt sindur synd. Tað koyrdi ikki heilt líka væl, sum t.d. tá Paradox spældu fyri krúnprinsahjúnunum
3 colours
spælir reggae tónleik, hetta er ikki heimagjørdur tónleikur, men alt løg hjá øðrum, men tey vóru væl spæld. Í bólkinum spæla millum annað tríggir limir úr Lama Sea, og teirra lívsgleði strálaði út av pallinum. Sangarinnan og kórgentan eru eisini framúr góðar.
Tað kundi tó verið eitt sindur meira áhugavert, um løgini ikki øll vóru coverløg, serliga skarð tað í oyrini, at bólkurin valdi at spæla eitt Bob Marley lagatyssi av Diana King. Tey áttu í minsta lagi at kunna gjørt sítt egna lagatyssi.
The Headliners
gav sínum lurtarum eina svakliga uppliving. Hetta er ein rokkbólkur við skratjara, sum skapar garrvillar og sera stórar ljóðmyndir. The Headliners legði fyri við nøkrum friðarligum løgum, sum ikki riggaðu heilt væl. Tað var ikki fyrr enn í triðja lagi, at framførslan gjørdist góð.
Serliga væleydnað var lagið Elsba, sum er um ein 4 ára gamlan drong, sum eitur Elsba og fer út at keypa mjólk fyri mammu sína. Hetta lagið var heilt øðiliga stórsligið, og plátuvendarin kom ordiliga til sín rætt.
The story ends…
Hetta er ein bólkur, sum spælir undarligan modernaðan rokk, eitt lítið sindur í stíl við Queens of the Stone Age, tó uttan at herma. Í støðum var framførðslan heilt frálík, og rokkaði illa, men aðrar tíðir koyrdi tað ikki líka væl. Gttarleikarin var garrvillur, og rann runt og líktist einum nýggjum Angus Young úr AC/DC.Hetta er ein øðiliga spennandi bólkur, og teirra serligi rokkur fall eisini væl í oyrini hjá áskoðarunum.
Sum heild var konsertin framúr góð, tó tyktus allir bólkarnir uttan the Dreams og Paradox eitt sindur svingandi og ópoleraðir, hetta kemst ivaleyst av, at hetta eru nýggjastu bólkar í landinum.


text:
Eg havi tey seinastu mongu árini undirvíst í bókmentum í fólkaskúlanum. Serliga væl dámar mær at undirvísa í yrkingum, hetta inniligasta, ærligasta, bæriligasta og tignarligasta av øllum tekstasløgum. Tá ið eg taki eina yrking fram til næmingarnar at greina og tulka, er ógvuliga vanligt, at tey huffa og suffa og onkur grenjar og tútar um, […]
Í gjár, tann 17. juni, tjóðardag íslendinga, tá fylti amerikanski yrkjarin og týðarin, Ron Padgett , (f.1942) 71 ár. Hann er sostatt ein dag eldri enn Sir Paul McCartney. Ron Padgett hevur givið út yrkingasøvn, hann hevur skrivað ritroyndir um at læra ung at skriva skaldskap, hann hevur skrivað undirvísingartilfar, og eisini hevur hann millum […]
Í dag fyllir skaldið, verkamaðurin, samfelagsrevsarin, øsingarmaðurin og menniskjað, Jóanes Nielsen, 60 ár. Jóhanes Nielsen er føddur 5/4 1953. Hann skrivar soleiðis um seg sjálvan á heimasíðuni hjá rithøvundafelagnum (www.rit.fo): Eri farin undir seinnapartin av lívinum, og gangi framvegis í skúla. Fyrstu sjey árini lærdi eg úti á Landavegsleiðini. Næstu sjey árini í stóran mun […]
Kennir tú tað, at tú hevur lisið um eina bók í ørðum bókum, og tú hevur lisið á netinum um bókina, og tú kennir nógv úr bókini, og tú veit, hvussu hon er vorðin til, hvat hon er um, men bókina sjálva hevur tú ikki fingið fatur á? Eg visti tað! Tú kennir eisini til […]
Tá ið eg var níggju ár, var ikki so lætt at fáa eina føroyska bók í hondina, sum tað er í dag. Yngri sonur mín er níggju ár, og hann hevur longu lisið eina rúgvu av føroyskum bókum. Nógvar fleiri, enn eg hevði lisið, tá ið eg var á hansara aldri. Eldri sonurin, ið er […]
Øll, sum eru áhugað í yrkingum, spyrja ofta seg sjálv, hvat er við hesum tekstaslagi, ið fær okkum at dyrka tað? Til hetta kunnu vit spyrja garnarnar úr okkum, men eg rokni ikki við, at vit nakrantíð semjast – tíbetur. Hvat er tað, sum ger, at ein yrking er góð? Soleiðis kunnu vit spyrja, og […]
Vit hava biðið nakrar hvøundar um at huglaeiða um íblástur. Fyrsta royndin er eftir Katrina Reinert. Myrkur, regn og stormur úti. Liðið er væl út á heystið. Hann oysir úr sær, ruskar í takskeggið og hvínir undir vaðingini. Í teldupostbrævkassanum liggur eitt bræv frá í gjár við áheitan um at skriva um íblástur. Blástur úti […]


text:
Tíðindaskriv
22.08.2017 - 09:14
Mentan > Mentan > Stevnur & festivalar
Í sambandi við komandi mentanardagarnir í Fuglafirði fara teir fýra borgarstjórarnir í landnyðrings Føroyum at hugleiða um felags stev, felags samleika og mentan.
Við yvirskriftini: Saman hvør sær; hugleiða borgarstjórarnir Tórbjørn Jacobsen, Sonni á Horni, Jógvan Skorheim og Jóhan Christiansen um framtíðarútlit og menning sæð út frá einum mentanarligum sjónarhorni.
Yvirskriftin ber eisini brá av tvítýdningi, tí hóast støði verður tikið í einum mentanarligum sjónarhorni, kann felags samleikin eisini finnast innan økini vitan og vinna.
Øllum kunnugt, hava júst landnyrðings Føroyar hópin av altjóða virkjum, sum bjóða av í heimshøpi, og nærum øll rávøran, ið árliga kemur upp á land í Føroyum, er úr økinum.
Vitan, vinna og mentan, hvør sær trý økir, men um vit samla økini og leggja áherðslu á at finna felags stev, hvat megna vit tá?
So hóast teir fýra eru borgarstjórar í hvør sínum øki, hvat megna teir so saman, vinnu, vitan og mentan at frama?
Setanin av Mentanardøgunum verður hóskvøldið 31. august kl. 18 við Mentanarhúsið í Fuglafirði. Mentanardagarnir halda fram til 3. september.
Frá vinstru Jógvan Skorheim, Klaksvík, Tórbjørn Jacobsen, Runavík, Jóhan Christiansen, Eysturkommuna, og Sonni í Horni, Fuglafjørður


text:
aktuelt.fo » Innanlands
Sunnudagur 7. oktober 2012 - 14:45
Ein orsøk til, at Framsókn fór í tvíningar, var eftir øllum at døma tann, at Janus Rein vildi ikki stilla upp til býráðvalið í Havn.
Tað sigur Poul Michelsen, formaður í Framsókn.
Hann sigur, at nú Framsókn hevur brynjað seg til kommunuvalið, er ætlanin m.a., at flokkurin skal stilla upp til býráðsvalið í Havn.
Men flokkurin er samdur um, at listin til býráðið skuldi vera so gróðursettur í flokkinum sum gjørligt.
Í hesum liggur, at Janus Rein og onnur, sum hava verið við at stovna flokkin, skuldi vera á listanum
Tað hevur eisini ligið í kortunum leingi, at Janus Rein skuldi stilla upp.
- Men nú listin er liðugur, hevur hann so boðað frá, at hann vil kortini ikki stilla upp til býráðið, og tað hevur verið eitt stríðsmál í flokkinum, sigur Poul Michelsen.
- Tað var ikki ein støða, hann hevði fríggjadagin, men tað var ein støða, hann hevði í gjár, leygardagin, tá ið hann kortini boðaði frá, at hann vildi ikki stilla upp.
- Tá gav hann mær eisini boðini um, at hann fór at siga seg úr flokkinum.
- Uppstillingin til býráðsvalið hevur eftir øllum at døma verið ein orsøk til, at hann fór úr flokkinum, leggur hann afturat.
Poul Michelsen sigur, at sjálvur var hann ikki á listanum til býráðsvalið. Tað er partvís tí, at hann er komin væl til árs, hann er 68 ár, og harafturat hevur hann verið býráðslimur og borgarstjóri eitt langt skeið frammanundan.
Janus Rein hevur sum so onga viðmerking til hetta ítøkiliga málið.
- Samstarvið ímillum meg og floksformaðurin hevur ikki verið nøktandi. Talan er sum so ikki um ósemju um nakað ávíst mál, men ein staðfesting av, at vit báðir, sum vit einaferð eru settir saman, ikki klára at samstarva nóg væl.
- Tá er ikki nógv annað at gera enn at fara hvør til sítt, sigur hann í stuttari viðmerking.


text:
Tíðindi
29. november 2017
Margreth Olsen er 39 ára gomul og útbúgvin Cand.Merc.(psyk) frá CBS. Eisini hevur hon eina bachelor útbúgving í sálarfrøði frá Glasgow Caledonian University, umframt eina konsulentútbúgving innan HR.
Margreth Olsen hevur fjølbroyttar royndir á stovnum fyri børn við autismu, ung við atferðartrupulleikum og serdagsstovni. Eisini hevur hon royndir sum mennari og ráðgevi innan HR økið í banka. Seinastu mánaðirnar hevur hon undirvíst innan “Námsfrøðiliga leiðslu” á Fróðskaparsetur Føroya.
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Óvanligur stórur marknaður gevur arbeiði til fleiri smá skip
Stórur eftirspurningur eftir nýggjari tonnasju fær reiðaríini at taka fleiri skip úr síni hvíld, skrivar Alphaliner.
Talið á løgdum bingjuskipum við minni kapasiteti minkar nógv júst nú, ið vetrarhálvan, sum vanliga ber í sær lægri virksemi, elvir til stórt virksemi á marknaðinum.
Fyri tey eitt sindur størru skipini gongur tað øvugtan veg.
Tað skrivar greiningarhúsið Alphaliner.
Lagdi flotin av bingjuskipum við einum kapasiteti omanfyri 500 tjúgufótsbingjur (teu) er sambært Alphaliner fallin til 114 skip við einum samlaðum kapasiteti upp á 464.800 teu 27. november, tí stórur eftirspurningur eftir nýggjari tonnasju fær fleiri reiðarí at taka fleiri av skipum sínum úr síni hvíld.
Í bólkinum við skipum við einum kapasiteti upp á millum 3000 og 5100 teu er talið á løgdum skipum beint nú upp á tað lægsta síðani august 2015 við bert 22 skipum úr rakstri. Til samanberingar var hetta talið 128 skip fyri 13 mánaðum síðani, skrivar Alphaliner.
Tað eru millum annað eisini lægri leigugjøld fyri skipini í hesum bólkinum, sum fáa tey í rakstur.
Verður hinvegin hugt at stóru bingjuskipunum við einum kapasiteti upp á meira enn 7500 teu, verða - meira í tráð við vanliga virksemið í vetrarhálvuni - júst nú fleiri skip løgd.
Sambært Alphaliner lógu 23 skip í hesum bólkinum ultimo november ímóti bert fimm fyrst í september.
Tað er millum annað trýst frá mongu stóru skipabíleggingunum frá reiðaríunum, sum halda fleiri av eldru skipunum fyri akkeri. Sambært Alphaliner eru bara síðani september latin 20 skip við einum samlaðum kapasiteti upp á millum 9000 og 21.400 teu.
Samstundis benda menningarætlanirnar hjá reiðaríunum á, at ongar stórar rutuvíðkanir eru á veg fyrrenn í apríl næsta ár, tá 40 skip aftrat við einum kapasiteti upp á meira enn 10.000 teu verða latin.
Hetta ber í sær munandi størri kapasitet á høvunum millum stóru skipini, sum sambært Alphaliner helst fer at bera í sær, at fraktgjøldini verða óbroytt.
Kelda: shippingwatch.dk


text:
Í dag hoyrdu vit Hjørdis Háberg Petersen greiða frá hvussu hon byrjaði við at arbeiða í Lindini, og hvat gav henni íblástur til sendingar. John Østergaard Nielsen sum er prestur í INO (Inuunerup Nutap Oqaluffia) Grønlands Frikirker, samkomuni í Nuuk og skrivari fyri INO felagskapin í Vesturgrønlandi, greiddi frá hvussu Harrin virkar millum grønlendarar. Les meira
Í sendingini í morgun lósu vit fyrst 6. og seinasta kapittul í Galatarabrævinum. Síðani kom Poul Jóhan Djurhuus við í sendingina. Hann greiddi frá vitjan úr Rumenia. Tað eru hjúnini Monica & Giurgio Cosmin, ið eru boðin til Føroya at greiða frá fongsulmssiónini í Rumenia. Les meira
Í sendingini í morgun lósu vit 5. kapittul í Galatarabrævinum. Seinni kom so Poul Færø við í sendingina. Les meira
Olga Magnussen, leiðari av Blákrossheiminum vitjaði í útvarpstovuni. Viðgerðarstovnurin hevur 25 ár á baki. Marita og Leivur Guttesen geiddu frá teirra túri við Juvel II í Grønlandið. Les meira
Gesturin í sendingini í morgun var Svenning av Lofti. Svenning fylti 70 mikudagin 16. september, og í hesum sambandi varð tosað um lív og tænastu hansara. Eisini hoyrdu vit brot úr føðingardagshaldinum, sum var í Ebenezer mikukvøldið. Les meira
Í sendingini í morgun lósu vit fyrst 4. kapittul í Galatarabrævinum. Seinni kom so Poul Færø við í sendingina. Les meira
Í morgun tosaðu vit fyrst við Susan Hartvig Petersen, í samband við at hon vitjar Aglow í Klaksvík og Suðuroy. Susan er formaður í Aglow í Horsens. Síðani høvdu vit vitjan av Annu D. Háberg og Eyðun Jacobsen. Les meira
Lars Thiedeman Jensen greiddi frá um Agape og Heidi Guttesen vitjaði í útvarpstovuni. Les meira
Bárður á Lakjuni greiddi frá eini konsert við T.O.S. og Regin Guttesen, sum verður í Mentanarhúsinum 12. sept. Martin í Grund segði frá ætlanunum hjá bólkinum “Marstin & the Revolators. Erland Tvørfoss greiddi frá einum Hjúnarbandsskeiði, sum verður í Kelduni 18.-20. sept. við Eivind Frøen. Les meira


text:
04-06-2015
Útbjóðing av grønum viðlíkahaldi
Tvøroyrar kommuna hevur gjørt av at bjóða út grassláing á kommunalum økjum í kommununi og ávíst reinhaldsarbeiði í miðbýnum.
Tilboð kunnu latast uppá bæði grassláing og reinhald av miðbýnum, men tilboðini skulu kortini vera skild sundur. Tað ber eisini til einans at lata tilboð inn uppá grassláing ella reinhald av miðbýnum.
1. Grassláing
Talan er um til samans uml. 14.000 m2 í 43 pettum, harav 16 (4160 m2) eru í økinum við skúlan í Trongisvági, og 21 (5405 m2) eru í miðbýnum á Tvøroyri.
Harafturat eru uml. 4031 fermetrar í kirkjugørðunum, og 755 m2 kring tríggjar minnisvarðar.
Í útbjóðartilfarinum sæst, hvussu ofta økini skulu sláast í tíðarskeiðnum frá juni til august.
2. Miðbýurin
Í miðbýnum snýr tað seg um at lúka ókrút og vanligt reinhald av vegum, gongubreytum og almennum økjum í summarmánaðunum.
Í hesum tilboðnum er ikki grassláing og sóping av koyribreytum, men talan kann tó verða um at sópa gongubreytir eftir tørvi.
Tilboð skulu vera kommunuskrivstovuni í hendi í seinasta lagi 17. juni 2015 kl. 12.


text:
- Tíðindi, mentan og ítróttur
Svimjing: Kvinnurnar vunnu gull
Fyri løtu síðani endaði svimjingin á oyggjaleikunum fyri í dag, og vit kunnu staðfesta, at tað endaði væl.
Stafettirnar vóru síðst á skránni, og har vann kvinnuliðið gull við tíðini 3.51.66.
Menninir vunnu bronsuheiðursmerki.
Sostatt blivu tað til trý gullheiðursmerkir í dag.
Signhild Joensen vann gull í 200 m. rygg, og Vár Eidesgaard vann gull í 400 metrar frí.
Afturat hesum varð eitt silvurheiðursmerki vunnið í dag. Tað tók Alvi Hjelm í 200 m. rygg.


text:
Orð og lag: Bertha Mae Lillenas
Týtt: Árni Jacobsen
Upprunaheiti: Jesus is always there
1. Stundum var loftið skýggjut og dapurt,
stundum mítt hjarta niðurboygt var,
hvat, ið enn hendir, ei má eg gloyma:
Jesus er altíð nær!
Niðurlag: Aldri ein byrði, sum hann ei vil bera,
ei fellur tárið, sum hann ikki sær.
Tykist alt ljóst, ella myrkist mær leiðin:
Jesus er altíð nær!
2. Lá enn mín leið um grønkandi fløtur,
ella eg hátt á tindinum var,
bar eg ta vissu altíð í hjarta:
Jesus er altíð nær!
3. Undurfult er í trongdum at kunna
biðja til hann, sum gevur mær svar,
hvíla í trúgv á hansara lyfti:
Jesus er altíð nær!


text:
29.05.2018 - Av: fp
Rásin vil hava pláss til fleiri næmingar
Seinnapartin í gjár hevði leiðslan á sereftirskúlanum Rásini í Saltangará kunnandi fund fyri innbodnum, í sambandi við um- og uppíbyggingarætlan av skúlanum. Fyrr í ár varð eitt uppskot handað Mentamálaráðnum, har greitt varð frá ætlanunum.
Eftir eina rundvísing á skúlanum greiddi leiðarin á Rásini, Beinta Persdóttir Joensen, frá teirra virksemi. Sum er tekur Rásin sjey nýggjar næmingar inn annaðhvørt ár, men fyri at nøkta ein størri part av tørvinum verður miðja eftir at næmingatalið skal tvífaldast, og upptøka verða hvørt ár.
Beinta greiddi frá, at hóast gongd er komin á serlig miðnámsskúlatilboð runt um landið, so metur hon ikki, at tørvurin á eftirskúlatilboðnum gerst minni. Kanska tvørturímóti. Tær afturmeldingar, ið tey fáa frá SSM er, at eitt eftirskúlaskeið vísir seg at vera eitt sera gott grundarlag at fara víðari á SSM við, tí næmingarnir eru meira klárir at taka ímóti undirvísing. Slagorðini hjá Rásini eru "Læran til lívið", og høvuðsdentur verður lagdur á at næmingarnir skulu læra at liva eitt so sjálvstøðugt og sjálvbjargi lív sum møguligt, alt eftir fortreytunum hjá hvørjum einstøkum. Á eftirskúlanum arbeiða næmingarnir nógv við at menna sosialar og kensluligar førleikar, umframt neyðugar praktiskar førleikar, so sum at halda hús og at brúka almennan flutning.
Ein arbeiðsbólkur handaði í 2015 Mentamálaráðnum tilmælið um Serliga Skipað Miðnám (SSM), har umskipan og víðkan av Rásini eisini var ein partur. Rásin hevur síðan tey byrjaðu fyri 15 árum síðan húsast í einum stórum sethúsum í Saltangará, og hóast trongu karmarnar, so eru tey glað fyri staðsetingina mitt í býðnum, sum gevur sera góðar møguleikar at brúka nærumhvørvið sum liður í undirvísingini. Tí ynskja tey at vera verðandi í Saltangará, men ein víðkan av virkseminum undir verandi kørmum er ikki gjørligt. Tí er neyðugt við eini um- og uppíbygging, skal Rásin fylgja tilmælinum frá 2015. EM Ráðgeving greiddi frá teirra skitsuuppskoti um víðkan av Rásini við 450 m2, í tveimum hæddum. Uppíbyggingin gevur rúm fyri 7 næmingum afturat, umframt at betri umstøður verða til undirvísing. Ein um- og uppíbygging verður mett at kosta einar 12 mió.
Út frá tørvsmetingini, sum varð gjørd í sambandi við tilmælið í 2015, hava árliga um 30 nýggir næmingar tørv á serligum skúlatilboðið eftir fólkaskúlan. Hóast tað gongur rætta vegin, so nøkta vit ikki hendan tørvin, og merkir hetta, at fleiri næmingar ikki hava eitt skúlatilboð, tá teir eru lidnir við fólkaskúlan. Fleiri av hesum velja at fara av landinum, til dømis á danskar eftirskúlar. Hetta kann sjálvandi vera sera mennandi í sjálvum sær, men eigur ikki at vera ein neyðloysn, tí einki hóskandi tilboð er í Føroyum. Tí vóna vit, at uppskotið um víðkan av Rásini fær góða undirtøku í Mentamálaráðnum og restini av politisku skipanini, og at útbyggingin kann fara í gongd skjótast gjørligt.


text:
Merkur, víddir, seyður
Hvussu nógvur seyður er á hvørjum km²?
Í bókini hjá Kára Thorsteinsson “Hagar og Seyðamark” frá 2001 sæst áseyðatalið í høgunum í landinum. Hesi tøl hava vit samanborið við víddina á markatalsbygdunum.
Í meðal eru 57 áseyðir/km² ella 1,75 ha/áseyð roknað fyri alt landið. Samanumtikið kann sigast, at er seyðatættleikin er størstur sunnanfyri Skopunarfjørð.
Hvussu nógvan seyð ber mørkin?
Í bókini hjá Kára Thorsteinsson “Hagar og Seyðamark” frá 2001 sæst áseyðatalið í høgunum í landinum. Hesi tøl hava vit samanborið við markatalið í markatalsbygdunum.
Í meðal eru 31 áseyðir/mk roknað fyri alt landið. Hetta talið er tó rættiliga ymiskt tey ymsu støðini í landinum. Við Norðskála og við Gjógv eru um 10 ferðir so nógvur seyður á mørkina, sum í Tórshavn og Koltri.
Hvussu stór er ein mørk?
Í vídd (km²) eru merkurnar í Føroyum sera ymiskar. Samanbera vit víddina á markatalsbygdini við markatalið sæst, at minstu merkurnar eru í Koltri. Har er hvør mørk 0,14 km². Størstu merkurnar eru á Norðtoftum. Her er hvør mørk 1,98 km².
Eftir vídd er hvør mørk á Norðtoftum sostatt 14 ferðir so stór sum ein mørk í Koltri.


text:
- Tíðindi, mentan og ítróttur
Garnatálg, tari, havhestur og ein Michelin-stjørna
Tak niður
Í summar fekk matstovan KOKS sína fyrstu Michelin-stjørnu og síðan hevur verið útselt.
Hvør skuldi trúð, at útlendingar fóru at koma flúgvandi úr øllum heraðshornum til eina fjarskotna matstovu í Norðuratlantshavi bara fyri at eta garnatálg, tara, ræst og havhest?
Orsøkin til hesa vaksandi matferðavinnuna er fyrst og fremst KOKS.
Fyrr í ár fekk matstovan eina Michelin-stjørnu, og tað var sjálvandi ein sensasjón.
Til nýggjárssendingina hittu vit kokkin Poul Andrias Ziska og vínstjóran Karen Visth, sum mynda matstovuna.
Poul Andrias Ziska, kokkur, og Karen Visth, vínstjóri, royna ymiskt sum møguliga er eini Michelin-matstovu vert


text:
Orð og lag: Eyðun Nolsøe
Onki gott er meira gott
enn viljin til at vilja gott
eingin gerð kann virðast meir
enn meiningin við somu gerð
So standi eg her, altíð á ferð
gjøgnum tíðarinnar hav
lívið eitt val, hvat ið tú skal
ella høvdi undir kav
Leita væl og leita leingi
skalt tú finna evsta svar
gerðin gjørd hon sigur meir
enn orð og tankar víða hvar
Tí tað sum tú ert, er tað sum tú gert
tað er líka vítt sum sítt
hava vit skil, eru vit til
okkar sýnið púra frítt
– Alt sum vit stríðast í hvør sínum lag
vit vilja øll sama veg
móti hægsti tindum – eydnurík, glað
kenna meining og frið og sjálvan seg
Spyr ei hvat í onnur meina
tú skalt brúka lívið til
tak tó hesa støðu eina
um tú tær sjálvum ráða vil
So stendur tú her, altíð á ferð
gjøgnum tíðarinnnar hav
lívið eitt val, hvat ið tú skal
ella høvdið undir kav


text:
Hetta kjakið um skrásett parlag er løgið. Á einari síðu hava vit ,tey sum vilja hava, at tey samkyndu skulu hava somu rættindi, sum øll onnur. Á hinari síðuni hava vit tey sum siga: “Hví skulu tey hava hesi rættindi og hvat verður tað næsta tey vilja hava?”.
Vit liva nú einaferð í einum demokratiskum samfelag. Vit liva í einum samfelag har mannarættindini verða vird. Hendan virðing fyri mannarættindum merkir: at um vit síggja lógir ella onnur samfelagslig viðurskifti, sum skerja tey grundleggjandi mannarættindini, so eiga vit at broyta hesi viðurskifti.
Sum einstaklingur hevur tú grunnleggjandi rættindi. Samfelagið má ongantíð virka ímóti hesum rættindum, ikki uttan so at tínar gerðir skerja rættindini hjá øðrum.
Tá vit tosa um skrásett parlag, so skerjir hetta ikki rættindini hjá øðrum. Hetta er ikki til ampa fyri nakran, og eg havi enn ikki hoyrt eina einastu grundgeving ímóti skrásettum parlagi.
Jú, gamaní onkur rópar upp um Mósebøkurnar. Men har er so nógv í Mósebókunum, sum vit velja ikki at liva eftir. T.d. tað, at vit ikki skulu røra blóð ella eta svín, at vit ikki skulu síggja hvør annan naknan, at kvinnur skulu út um býgarðarnar tá mánasjúkan herjar, og mangt slíkt.
So lat okkum leggja bíbliuna á hyllina. Tað nyttar ikki at tosa um persónligt frælsi, út frá bíbliuni, vit hava trúðarfrælsi í Føroyum.
Vit mugu gera okkum greitt, at talan er í hesum førum ikki um, at vit skulu rættvísgera hví samkynd skulu sleppa at ganga saman í skrásett parlag. Hetta eru eini grunnleggjandi rættindi, sum eru skerd, samfelagið hevur ikki rætt at skerja hesið rættindi.
“Hví skulu fólk sleppa at ganga saman í skrásett parlag ?” hesin spurningur er at venda øllum á høvdinum, so leingi, at hetta ikki skerjir rættindini hjá øðrum í samfelagnum, so skulu øll hava somu rættindi sum onnur. Spurningurin er heldur: Hví skulu fólk ikki sleppa at ganga saman í skrásett parlag ? Higartil hevur eingin klára at svara hesum spurningi. Minst til vit hava trúðarfrælsi, so at bíblian sigur okkurt er ikki ein haldgóð orsøk.
Um lógin um skrásett parlag ikki verður viðtikin, hava vit valt mannarættindini frá og móseslóg verður viðtikin. Eg spyrji: hvat verður tað næsta sum fundamentalistarnir fara at krevja, verður tað at svínakjøt skal forbjóðast, ella tað at kvinnurnar skulu út um býgarðarnar tá tær hava mánasjúku, ella tað at vit ikki mugu fara í brúsu saman í Svimjihøllini.
Nei lat okkum heldur arbeiða fyri einum samfelag har eingin verður kúgaður og mannarættindini verða vird.


text:
Sekstáknahávur (sekstáknahávaættin)
Hexanchus griseus (Bonnaterre, 1788)
Stødd: Sekstáknahávur verður í mesta lagi 4-5 metrar langur.
Dýpi: Hann er úr 100 m niður á 2000 m.
Litur: Hann er ofta ljósabrúnligur um bakið, men eisini kann hann vera gráur ella brúnsvartur. Síðurnar eru reydliga gráar.
Lýsing: Hann hevur trivaligan kropp. Hann hevur eina ryggfjøður, ið situr aftur móti klingruni. Hann hevur stóran, skáksettan yvirstert, ið er umleið 40 til 50% av longdini frá tranti til klingru. Hann hevur stuttar, men breiðar ugga-, búk- og gotfjaðrar. Gronin er stutt, breið og avrundað. Tenninar í kjaftunum báðum eru sera ymiskar. Í yvirkjaftinum eru tríkantaðar tenn við „sag“ á aðrari síðuni og í undirkjaftinum tríkantaðar við stórum innviki á aðrari síðuni. Hann hevur seks stór táknaop, ið fara nakað inn undir øsið.
Eyðkenni: Tey seks táknaopini og tann langa ovara stertafjøðurin.
Týdningur: Sekstáknahávurin hevur ikki vinnuligan týdning.
da: Seksgællet haj, en: Six-gilled shark, fr: Requin griset, ís: Brandháfur, no: Kamtannhai, tý: Grauhai
Útbreiðsla: Sekstáknahávurin er í hellingunum av Suðurlandinum í Íslandi, um Føroyar og Norðsjógvin inn í Miðjarðarhavið. Vestan fyri Bretsku Oyggjarnar, suður við Afrika og langt út í Atlantshav. Í Kyrrahavinum og Indiahavinum. Í føroyskum sjógvi er hann fingin út av bankunum vestanfyri og við Bankaryggin.
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Sekstáknahávar Hexanchiformes
Í hesum hópinum eru 2 ættir við 4 slektum og 5 sløgum.
Undir Føroyum eru báðar ættirnar, við eini slekt og einum slagi í part:
Hesir eru teir mest primitivu hávarnir.
Teir hava eina píkaleysa ryggfjøður og eina gotfjøður. Báðar hesar fjaðrarnar eru aftarlaga á sporlinum.
Teir hava ikki eygnalok. Táknarivurnar eru 6, tó okkurt slag av Hexanchidae hevur 7, við Føroyar tó bert við 6 táknarivum.
Teir eru í øllum teimum stóru høvunum, mest á djúpum vatni.


text:
Heinta umsøkn til vevtænastubrúkara.
Vegleiðing at fylla út umsóknarblaðið
Vel fyrst um tað er íbinding í rakstrar- ella testumhvørvið.
Navn á stovni/virki
Grundleggjandi upplýsingar um stovnin/virkið, ið ynskir at knýta í Heldina sum vevtænastubrúkari.
Heldábyrgdari
Um stovnurin/virkið hevur ein innanhýsis Heldábyrgdara, skal hann vera nevndur her. Heldábyrgdarin hevur somu heimildir sum stjórin, hvat viðvíkur Heldini.
Umsitari av trygdarambætara
Her verður upplýst hvør er tekniskur kontaktpersónur í samband við hendan trygdarambætaran. KTL hevur bert heimild at samskifta við hendan persónin um uppseting oa. á trygdarambætaranum.
Navn á trygdarambætara
Hetta er navnið á virtuellu/fysisku telduni sum koyrir trygdarambætaran. Hetta verður nýtt til at eyðmerkja telduna við einum trygdarambætara um har eru tekniskir trupulleikar, og eisini tá fleiri luttakarar deila ein trygdarambætara.
Public IP á trygdarambætara
Tað er umráðandi at hendan adressan er røtt, og at hon verður dagførd í samband við flyting.
Registry Code – V-tal (sum var skrásett í stig 4)
Hetta er V-talið hjá luttakaranum, og er sostatt einstakt fyri øll í Heldini. Gevi gætur at onkuntíð er neyðugt at hava fleiri trygdarambætarar og/ella vevtænastubrúkarar. Hevur tín stovnur/virki tað, skal hetta gerast greitt í heitinum, og heitið skal sostatt vera: V-tal, bindistrika og síðani eitt stutt navn fyri, hvat hesin trygdarambætarin ella vevtæansturbrúkarin verður brúktur til. Til dømis, er hetta fólkayvirlitið, kann tað vera “405388-folk”
Hesi registry code vera ikki góðtikin:
- skipanir við "test" í navninum
- skipanir við stavivillum
- nøvn líkjast nógv ella liggja tætt uppat øðrum nøvnum
- stavir sum liggja uttanfyri vanliga enska stavraðið, t.d. (@, ð, ó, *, ?,_) tó er "-" góðtikið sum tað er lýst í omanfyri
Organization’s name
Fulla navnið hjá luttakaranum, eins og tað er skrásett í Vinnuskránni. Er talan um fleiri skrásetingar, skal heitið sostatt vera: navn hjá luttakara, bindistrika og síðani sama endi sum á “registry code”.
Til dømis, er hetta fólkayvirlitið, kann tað vera “Umhvørvisstovan-folk”


text:
Danjal av Rana 10.10.2018 (09:19)
DMI sigur frá stormi seinni í vikuni
Ein hitabrúgv fer yvir okkum í dag av suðri, áðrenn lýggjari luft aftur streymar inn yvir okkum av landsynningi. Fríggjadagin fer eitt djúpt lágtrýstí ein norðan millum Ísland og Føroyar við vindi og regni. Um vikuskiftið makar hann vindin og tað klárar í, tó okkurt æl.
Veðrið í dag
Fyrrapartin øtlar hann vindin í gul til stívt andøvsgul, 5 til 10 m/s, í støðum upp í strúk í vindi, 13 m/s, av landsynningi. Tað verður skýggjað og seinnapartin regn. Í kvøld lækkar hann í ein sunnan og landsynning og øtlar í andøvsgul upp í ein strúk í vindi, 8 til 13 m/s. Tað klárar í og verður turt og skýggjað. Hitin millum 10 og 12 stig.
Í morgin
Andøvsgul upp í ein strúk í vindi av landsynningi og suðri, 8 til 13 m/s. Fyrst sólglottar, annars sum frá líður skýggjað og í annaðkvøld og fríggjanáttina eitt skifti regn. Hitin millum 10 og 13 stig. Um náttina makar hann vindin í gul til stívt andøvsgul, 5 til 10 m/s. Tað klárar í og yvirhøvur turt og hitin millum 7 og 10 stig.
Fríggjadagin
Lot til andøvsgul av landsynningi, 2 til 7 m/s, sum øtlar í stívt andøvsgul upp í hvassan vind, 10 til 15 m/s, eitt skifti upp í skrið, 15 til 20 m/s, við hvøssum hvirlum. Ssamdrigið og regn og hitin millum 10 og 12 stig. Seinnapartin snarar hann í ein sunnan og øtlar vindin í hvassan vind upp í skrið við hvøssum hvirlum, 15 til 20 m/s, um náttina fer hann í ein útsynning og øtlar í skrið ella storm, 18 til 23 m/s. Framvegis skýggjað og ælaveður. Hitin millum 7 og 10 stig.
Leygardagin
Skrið ella stormur av útsynningi, 18 til 23 m/s, sum út á dagin makar í andøvsgul upp í ein strúk í vindi, 8 til 13 m/s. Samdrigið og æalveður. Hitin millum 6 og 9 stig.
Sunnudagin
Andøvsgul upp í ein strúk í vindi av útsynningi, seinni suðri, 8 til 13 m/s. Samdrigið og okkurt æl, men um náttina fleiri ælaveður. Hitin millum 6 og 9 stig.
Mánadagin
Andøvsgul upp í ein strúk í vindi av suðri, 8 til 13 m/s, sum hækkar í ein útsynning og makar nakað. Samdrigið og ælaveður. Hitin um 7 stig.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Listaskálin
At tey, sum stovnaðu Listafelagið høvdu visiónir vísir henda greinin í viðtøkunum:
Allir lutir felagsins skulu fyribils goymast á “Føroya landsbókasavni” (Færøamtsbókasavni). Áðrenn hetta kann fást í lag, skal nevndin útvega lutunum goymslu. Tá regluligt samband fæst við Føroyar, skal nevndin boða til aðalfundar.
Felagið skal, tá tað hevur fingið fíggjarliga megi til tess, stovna eina listagoymslu í Tórshavn, har allir lutir felagsins skulu goymast.
Tað tók mong ár – 29 – til ein listagoymsla var bygd í Havn, men tað er hinvegin prógv um arbeiðssemi og trúskap. Málið var ongantíð slept og tann 21. februar 1970 var Listaskálin vígdur og tikin í nýtslu.
Støðið undir Listasavninum
Listaskálin er støðið, sum Listasavn Føroya varð reist á. Eisini tað í beinleiðis ogfluttari merking. Tí Listasavnið varð bygt upp í Listaskálan, og tá ið savnið var liðugt handaði Listafelagið landinum skálan og listaverkini í honum. Eisini grundøkið hevur Listafelag latið savninum, tvs. Føroya landi.
Privatur eldhugi
Listasavnið byrjaði eins og Fornminnissavnið og Fróðskaparsetrið, bara fyri at taka tvey onnur dømi, sum áhugafeløg. Tað vóru eldhugað fólk, sum stovnaðu og mentu virksemið í felagnum til tess, at landið skilti, at tað var neyðugt hjá eini modernaðari tjóð at hava eitt søguligt museum, eitt listamuseum og eitt universitet. Hesi tiltøk vóru 20. aldar tjóðarbyggjandi tiltøk niðanífrá, bottom-up so at siga burturav. Listaskálin var kanska harafturat tað seinasta av hesum buttom-up tjóðarbyggjandi tiltøkum á eldhugaðum privatum initiativi.
Í dag ber tað valla til. Tíðin er ein onnur. Nú eru ikki eldhugað privatfólk, men aðalráð, sum fyrireika politikkin og leggja hann til rættis eftir áhugamálum hjá landsstýrisfólkunum. Hvørt tað er betri skil á teimum nýggju stovnunum, sum koma til, er ilt at meta um enn. Men fleiri almennir mentanarstovnar hava ikki fingið egnan bústað. Eitt nú hevur Havnar Sjónleikarfelag, sum er listafelagið á leiklistaøkinum, leingi havt sítt stásiliga hús mitt í Havnini. Men nýstovnaði Tjóðpallurin verður hýstur inni hjá kommunalu fyrisitingini í einum fyrrverandi meiaríi. Fínasta mentanarhúsið í landinum, Norðurlandahúsið hava vit fingið næstan ókeypis uttanífrá.
Listafelagið fyrireikar byggingina
Í gerðabókini sæst, at ætlanirnar um Listaskálan reikaðu runt í býnum.
Í ársfrágreiðingini fyri 1957 stendur, at í februar hetta árið hevði O. Mortensen, arkitektur, gjørt eitt uppskot til bygging av listasavni við Tinghúsvegin. Hetta savnið var mett at kosta 300.000 kr.Á fundi nakað eftir hetta millum J. P.Hendriksen, býráðsformann, Trygva Samuelsen og Hans Niclasen, segði Trygvi Samuelsen frá, at honum dámdi einki at listaskálin skuldi vera á Tinghúsvegnum. Í staðin skeyt hann upp at byggja hann á Debesartrøð. Hetta er fimm ár eftir, at Bátahøllin hjá Fornminnisfelagnum var bygd har úti sum eina fyribils framsýningarhøli. Fundarbókin hjá Listafelagnum staðfestir annars, at menn vóru “á einum máli um, at savnið hevði komið at ligið væl fyri og at beinast var at heita á býráðið at leggja grundøki matr. nr. 428 og 429 av, so at Listasavn Føroya einaferð í framtíðini tá peningaligar fyrireikingar vóru gjørdar, kundi verða bygt har. Áheitan var send býráðnum sama dag, men hóast fyrispurningar er einki svar komið.” Matriklarnir 428 og 429 eru á leið har, ið Sloan og Heinesens hús standa.
Í ársfrágreiðingini fyri virksemið í Listafelagnum í 1963 greiðir formaðurin frá, at á nýggjárinum hetta árið segði løgmaður í nýggjárrøðuni, at landsstýrið hevði samtykt at byggja listasavn saman við útvarpshúsi á Glaðsheyggi. Aðalfundurin staðfesti í hesum viðfangi, at “Samstundis má haldast at ætlanin og fyrireikingarnar til at byggja Listasavnið á lendinum sunnan fyri viðarlundina mugu leggjast niður.” Felagið hevði við øðrum orðum ætlanir um at byggja sunnan fyri viðarlundina, men tað gjørdist altso veruleiki norðan fyri plantasjuna.
Men fyri fyrst varð einki av hesum veruleiki enn. Í 1966 kom tó ferð á. Tórshavnar kommuna hevði lovað felagnum eitt øki í Gundadali og felagið vendi sær til Palla Gregoriussen arkitekt, sum eisini er millum okkara í dag, um at gera uppskot til Listaskálan. Í mars 1968 legði Palli eitt uppskot fyri nevndina og “nevndin saman við Ingolf av Reyni og Janusi Kamban og umboðsmenn fyri arkitektin løgdu fram leysligt uppskot til bygging av listaskála í Gundadali. (…) Menn samdust um at biðja arkitektin halda fram við arbeiðinum og leggja fullfíggjaða byggiætlan fyri felagið.”
Byggingin
Í mai 1968 er útbjóðingartilfarið klárt og tilboðini komu inn í juni. Petur Michelsen fekk sjálva byggingina av húsinum fyri 180.000 kr. Í november sama ár var hita- og sanitetsarbeiðið latið Hans M. Reinert, og Leif Mohr bjóðaði sær til at gera alt tað tekniska uttan vinning, tvs. Listafelagið skuldi bara rinda fyri arbeiðsløn og tilfar til goymsluprís. Vinnulívið kundi við øðrum orðum vera filantropiskt tá.
Ein bygginevnd var sett, sum skuldi taka sær av byggingini og fáa pening til vegar. Palli Gregoriussen skuldi hava eftirlit við byggingini. Frá november 1968 og tey næstu tvey árini verður arbeitt og ikki skrivað so nógv í fundarbókina. Men so tann 31. januar 1970:
var samtykt at royna at fáa skálan til nýtslu í februar 1970 og gera eitt sindur burturúrfyrstu upplatingini. Frammanundan hevði formaðurin talað við Karsten Hoydal um atroyna at gera eina kantatu til hesa hending.
Listaskálin vígdur
21. februar 1970 var samkoma í kommuskúlahøllini við kórframførslu og røðum. Yrkingin “Eyguni” eftir Karsten Hoydal var ein kantata. William Heinesen gjørdi tónleikin, ið byggir á gomul føroysk løg í samstarvi við Karl Clausen, sum samskipaði tónleikin og sett hann út fyri kór og orkestur. Ólavur Hátún stjórnaði Útvarpskórinum, Fuglafjarða sangkóri og Tórshavnar musikkskúla. Songsolistar vóru Guðrið Øster og Ingálvur av Reyni. Oskar Hermansen las upp órímaðu ørindini. Listafelagið fekk partiturið til tónleikin til gávus.
Tá tónleikaskráin var liðug henda februardagin í 1970 fóru gestirnir niðan í sjálvan Listaskálan, har listaframsýning læt upp við føroyskari list. Í brævi til Mikines-málaran samanbar William Heinesen Listaskálan við Louisiana í Humlebæk. Úr sama brævi, sum er prentað í savninum God aften måne, god aften min ven, vita vit, at stórt gildi var seinni um kvøldið í eini matstovu, sum tá var her beint í nánd av Listaskálanum.
Listasavnið tikið yvir
Listafelagið er fegið um at tað eydnaðist so væl í allar mátar at fáa Listaskálan og at tað gekst so væl at reka hann, til Listasavnið varð stovnað og tók yvir. Her hava verið mangar forvitnisligar og góðar framsýningar, og Listafelagið hevur við stórari gleði stuðlað mongum tiltøkum í savninum, m.a. verið við til at bøta um goymsluumstøðurnar, latið stuðul til at prenta bøkurnar, sum koma út í sambandi við framsýningarnar, og at keypa verk, sum eru farin inn í goymsluna hjá savninum.


text:
Eingin megnaði at fylgja við roynda vinnaranum
Dan Klein --- 07.10.2018 - 08:45
Rúni Árting vann ársins Hey go-kart kapping, ið varð koyrd sunnudagin á Hjalla í Havn, meðan Brian Johannesen og Rógvi Danielsen gjørdust ávíkavist nummar tvey og trý. Rúni Árting koyrdi eisini skjótasta umgangin hendan dagin við tíðini 44,977 sekund.
Tað er SÚS, ið skipar fyri Hey go-kart kappingini í samstarvi við Hey. SÚS byrjaði at skipa fyri go-kart koyring í 2008, og nú eru fleiri kappingar á skránni gjøgnum árið. Eisini er møguleiki at fáa koyrifrálæru.
- Hendan kappingin hevur eydnast sera væl. Fólk hava
gingið høgt uppí hana, og koyrararnir, sum tóku lut í finaluni, vóru heilt
fantastiskir. Tað var stuttligt at síggja, hvussu væl og skjótt teir koyrdu,
sigur Agnar Dahl, eigari og go-kart entusiastur.
Á sumri í 2016 flutti SÚS til frálíku umstøðurnar á Skarðshjalla. Breytin er størri enn nakrantíð, verður broytt eina ferð um árið og kann lagast til go-kart, knallert o.a. Fyrr í ár gjørdu SÚS og Hey samstarvsavtalu, ið millum annað inniber átakið Hey Mánadagur, har kundar hjá Hey kunnu bjóða einum vinfólki við at koyra hvønn mánadag, har Hey rindar fyri annan persónin.
-
Komandi ár verður møguleiki hjá fólki ella fyritøkum at koyra eina innanhýsis
árskapping, har tey koyra nakrar ferðir ígjøgnum árið fyri at finna besta
koyraran, sigur Agnar Dahl, ið eisini ætlar at skipa fyri eini árskapping fyri
tey, ið eiga sín egna go-kart og fyri einum sokallaðum Road Race fyri
knallertir.
Fólk og fyritøkur kunnu sjálvandi eisini koyra, tá tey hava hug.
Teir seks finalistarnir – nakrir av skjótastu go-kart førararnir í landinum – høvdu vunnið sær pláss í finaluni við at koyra skjótastu og næstskjótastu tíðirnar í mai, juni, august og septembur, men hendan dagin megnaði eingin at fylgja við roynda vinnaranum.


text:
Orð: John E. Walvoord
Lag: Don Wyrtzen
Týtt: Árni Jacobsen
Upprunaheiti: Unbounded grace
1. Áh, botnleysa náði, ið rætt varð mær,
tá ið eg um miskunn bað.
Í mínari trongd Jesus møtti mær,
sum hann eina dugir tað.
2. Mín einasta vón var tí náði hans
– øll syndaskuld loyst varð har.
Tá broytt varð mín kós, og mín sál fekk frið,
tá Jesus tók móti mær.
3. Guds náði ei er eftir míni dygd,
men bert, tí hann elskar meg.
Hans kærleiksverk ævigt ei enda fær
– hvønn dag hann nú leiðir meg.
4. Ein dag brátt eg skilja til fulnar skal,
hvør stór henda náði var,
tá skararnir Lambinum syngja lov,
sum náðina veitti mær.


text:
- Tíðindi, mentan og ítróttur
B36 til Gibraltar og KÍ til Malta
Nú er greitt, hvussu tey bæði føroysku liðini í fyrsta umfari í Evropa League skulu spæla.
Lutakast hevur júst verið, og B36 skal spæla í móti St Joseph í Gibraltar í Evropa League, meðan mótstøðuliðið hjá KÍ verður Birkirkara í Malta.
B36 leggur fyri á heimavølli móti St Joseph, meðan KÍ skal til Malta.
Fyrru dystirnir verða 28. juni.
5. juli fer B36 so til Gibraltar at spæla seinna dystin, meðan KÍ tekur í móti maltesiska liðnum í Føroyum.
Sí eisini


text:
Tórshavnar kommuna: Í gjár var Joaquin Pujol, formaður í FINA Facilities Committee (nevnd í altjóða svimjisambandinum FINA) á fundi við Tórshavnar kommunu. Á skránni var viðgerð saman við bygginevnd og teknisku fyrisiting um staklutir í uppskotinum, og um atlit í mun til FINA reglur í sambandi við altjóða kappingar.
Ynskið er, at langhylurin og Svimjihøllin í Gundadali skal kunna vera karmur um eina røð av kappingum í føroyskum, norðurlendskum og altjóða høpi, umframt vera ein góð íløga í betri karmar fyri rørslu, ítrótt og svimjiundirvísing í áratíggju fram í tíðina.
Eisini var fundur við borgarstjóran Anniku Olsen og Gunvør Balle, forkvinnu í mentamálanevndini, har tikið var samanum málið. Samskiftið við FINA kemur at halda fram, og ætlandi verður farið undir projektering av verkætlanini í næstum.
Verkætlanin skal verða liðugt projekterað í 2019.
Um tú veitst okkurt, sum VP ikki veit - skriva so til vp@vp.fo


text:
Listabólkurin hjá Tórshavnar kommunu gjørdi av at geva øllum listafólkum møguleika at koma við uppskoti um at listaprýða nýggja Skúlan á Fløtum. Miðað varð eftir at listprýða skúlan á høgum listarligum stigi og í góðum samspæli við byggilistina, virksemið og fólkið, sum bygningurin skal hýsa.
Listafólk skuldu boða frá luttøku innan 1. mars í ár. Síðan varð kunningarfundur hildin og avgjørt varð, at uppskotini skuldu verða listabólkinum í hendi 1. mai. Tá ið freistin var úti at lata uppskot inn at listprýða Skúlan á Fløtum vóru 14 uppskot komin inn, sum 18 persónar høvdu gjørt.
Innkomnu uppskotini vóru gjøgnumgingin og semja varð um at arbeiða víðari við uppskotunum frá Hansinu Iversen, Jón Sonna Jensen og Edwardi Fuglø. Á seinni fundi varð so samtykt at fara í samráðingar við hesi trý um at listprýða Skúlan á Fløtum.
8. august hevði listabólkurin fund við tey trý, sum løgdu síni uppskot fyri bólkin, viðgjørdu ymsar broytingar og kostnaðarmetingar.


text:
Nýggjastu tíðindini
Melda til tíðindabræv
Tíðindi - 13. apríl 2015
Nú er greitt hvussu spælast skal í fjórðingsfinalunum í kappingini um Løgmanssteypið. Í Fuglafirði og í Havn verða grannauppgerðir á skránni
Mánakvøldið var lutakast um, hvussu spælast skal í fjórðingsfinalunum í kappingini um Løgmanssteypið.
Róin Schrøter, formaður í Kappingarnevndini hjá Fótbóltssambandi Føroya stóð fyri lutakastinum, og har háttaði tað seg soleiðis, at í Fuglafirði og í Havn verða grannauppgerðir á skránni. ÍF fær vitjan av verandi steypavinnarunum úr Víkingi, meðan Giza/Hoyvík hevur heimavøll ímóti HB.
Fjórðingsfinalurnar:
B36 - EB/Streymur
Giza/Hoyvík - HB
ÍF - Víkingur
NSÍ - AB
Fjórðingsfinalurnar verða spældar mikudagin 22. apríl. Hálvfinalurnar í kappingini um Løgmanssteypið verða spældar 21. mai og 3. juni. Steypafinalan 2015 hjá monnum verður á Tórsvølli leygardagin 29. august.


text:
Hvalastøðin væl vitjað
Árliga tiltakið Mentanardagar hjá Sunda Kommunu hevði aftur hvalastøðina við Áir á sínari skrá. Mikukvøldið tann 19. september skipaði Sunda Kommuna saman við Tjóðsavninum fyri rundvísing á hvalastøðini. Tað var ikki sum at siga tað at greiða frá stórari fjøld av fólki, sum høvdu leitað sær á hvalastøðina hetta kvøldið í miðviku. Nógv fólk komu úr Sundalagnum, men eisini úr Eysturoynni og Suðurstreymoy, og tey fingu eina kunning um, hvussu hevur gingist at umvæla støðina, hvussu langt er komið, hvat ið vantar og ætlanirnar at sýna hana fram.
Tey vitjandi høvdu tikið góðveðrið við sær, og gingu millum húsini á støðini. Og so er at spyrja, hví so stórur áhugi er at síggja ta seinastu hvalastøðina í landinum. Er tað tí at onki savn er í kommununi, er tað tí at støðin er eitt sjónligt minni frá fyrstu ídnaðartíð í landinum ella er tað so, at nógv fólk kenna seg aftur á støðini og skyldfólk teirra hava arbeitt her. Góðir spurningar at seta sær. Í øllum førum hava fólk søguligan áhuga, og ikki minst hava fólk stóra vitan um eina felags fortíð.
Kvøldið endaði við drekkamunni og framløgu í skúlanum hjá Dugna við Áir. Tað var fullur salur, fólk spurdu, og áðrenn farið var til hús, gekk prátið lystiligt í túninum. Hvalastøðin við Áir hevur eina framtíð.


text:
Eirikur Lindenskov 14.04.2018 (22:09)
Frálíkt úrslit hjá Støkk í Eysturríki
Kvinnuunglingarnir hjá Støkk, Vípan, hava í dag við á Challenge Cup II í Eysturríki – og úrslitið var frálíkt, skrivar Støkk.
– Tær fingu 14,90 stig fyri sína framførslu og eru hervið víðari sum einasta føroyska lið til finaluna í morgin, skrivar Støkk.
Hini føroysku liðini í kappingini vóru unglingar Eina við 14,75 stigum, kvinnur Hydra við 14,50 stigum og kvinnur Hulda við 14,25 stigum.
Finalan byrjar í morgin klokkan 12:00 føroyska og kann stroymast www.agg-graz.com
Á myndini eru:
Frá vinstru: Sandra Hansen, Miriam Jákupsdóttir Johansen, Rósa Hansen, Heidi Napoleonsdóttir Jacobsen, Elsa Maria Hansen, Beinta Gaardbo, Bjørk Nolsøe, Sunnvá Weihe Johannesen, Rósa Hanusardóttir á Lógv.
Venjarar eru: Ásleyg Toftegaard og Debora Ingvarsdóttir Stauss.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Avlýst – Konsert við The Reverends
Tíanverri er konsertin við The Reverends avlýst vegna forfall, og verður ikki sum ætlað hóskvøldið.
——————————
The Reverends eru farnir nýggjar leiðir og nú sermerkja teir seg innan kreativan rokk/pop við rótum úr folk, nordicana og øđrum sjangrum, sum hevur teirra áhuga.
Seinasta útgávan var eitt sermerkt bland av myrkum indiepoppi við upplyftandi instrumentering. The Reverends hava brúkt nógva orku uppá at skriva nýggjan tónleik, sum teir ætla at borðreiða við í Mentanarhúsinum hetta kvøldið. Vit gleða okkum!
Limirnir koma frá sera ymsum tónleikaligum bakgrundum. Hetta hoyrist aftur í tónleikinum hjá The Reverends, sum ein spennandi og brúsandi heild.


text:
Røða hjá Ingolf S. Olsen til 2. viðgerð av fiskivinnunýskipanini
Harra formaður
Loksins bleiv álit skrivað, so uppskotið til lóg um sjófeingi kundi fáa hesa aðru viðgerð.
Ferðin hevur verið baldrut við bæði stormi og hørðum streymi, og ja, eg skal viðganga, at fitt av farminum, sum vit løgdu frá landi við, er skolaður fyri borð, tá tað til tíðir hevur brotið í bæði borð.
Men kortini hava vit vunnið upp land við eini nýskipan, har bulurin er heilur, og tá hetta uppskotið um fáar dagar verður endaliga samtykt, vil tað vera størsti politiski leikurin í Føroyum, síðani niðurskurðin og fastfrystingina av ríkisstuðlinum í 2002.
Og báðir hesir leikirnir, blokkniðurskurðurin í 2002 og hesin, vit nú flyta, hava eitt felags mál – at flyta Føroyar stór fet fram á leiðini ímóti sjálvbjargni.
Tað er ikki júst tað, sum hevur eyðmerkt ógvusliga kjakið um fiskivinnunýskipanina, sum vit hava verið vitni til, síðani henda samgongan tók við. Kjakið hevur fyri tað mesta snúð seg um uppboðssølu av rættindum kontra frítt umsetilig langtíðarrættindi, kvotur kontra fiskidagar, stóru fiskivinnuøkini kontra høvuðsstaðin, antitrust kontra miðsavnan á fáum hondum o.s.fr.
Men eitt av høvuðsmálunum við fiskivinnunýskipanini er at styrkja ta einu grundsúluna undir okkara samfelagsbúskapi, nevniliga fiskivinnuna.
Lat ongan iva vera um tað. Men eg sigi EITT av høvuðsmálunum, tí tey eru fleiri. Og við uppskotinum, sum tað fyriliggur nú, røkka vit fram á leið ímóti øllum teimum málunum, vit settu okkum, tá samgongan varð skipað. Gaman í, vit røkka longri fram ímóti summum málum og styttri fram ímóti summum.
Men kósin varð sett eftir løgtingsvalið 1. september 2015, og kósin er hildin.
Við nýggju lógini um sjófeingi leggja vit lunnar undir eina fiskivinnu,
– Sum tryggjar, at alt tilfeingið í havinum framhaldandi er ogn Føroya fólks.
– Sum tryggjar, at øll fiskirættindi til føroyskt tilfeingi bara kunnu vera á føroyskum hondum.
– Sum tryggjar lívfrøðiliga burðardygga veiðu við støði í umsitingarætlanum, grundaðar á stovnsrøkt.
– Sum steðgar spekulasjón við fiskirættindum – fiskirættindi kunnu ikki vera ein handilsvøra millum privatar seljarar og keyparar.
– Sum eggjar til størst møguliga virðisøking í Føroyum, soleiðis at vit kunnu fáa nógv meira burtur úr okkara tilfeingi enn í dag og harvið eisini størri samfelagsavkast.
– Sum skapar grundarlag fyri størri og meira fjølbroyttum virksemi kring ALT landið.
– Sum tryggjar, at mest møguligt av veidda tilfeinginum verður gagnnýtt og ført til lands.
– Sum tryggjar eitt rættvísari býti av samfelagsvirðunum.
– Sum tryggjar, at øll kunnu bjóða seg fram at reka fiskivinnu í Føroyum.
– Sum samstundis tryggjar, at tey, sum reka fiskivinnu í dag, kunnu halda áfram, soleiðis at virðismiklu førleikarnir, sum hesi hava, framhaldandi kunnu verða vinnu, landi og fólki at gagni.
– Sum tryggjar, at virki á landi kunnu koma fram at veiddu rávøruni.
– Sum tryggjar manningunum skipað viðurskifti við tað, at tær skulu lønast eftir føroyskum sáttmálum.
O.s.fr, o.s.fr.
Kann eisini nevna, at útróðrarflotin ikki verður ávirkaður av nýggju skipanini.
Alt hetta eru týdningarmikil stig fram ímóti eini meira effektivari, meira lønsamari og meira burðardyggari fiskivinnu og, ikki minni, einum meira rættvísum býti av okkara felags virðum.
Tað verður ofta sagt, at um Krúnborg ikki varð seld í 2006 fyri ein so høgan prís, at ovurhonds virðini á sjálvum fiskirættindunum komu fram í ljósið og tað við lít, so hevði alt tosið um eina fiskivinnunýskipan ongantíð tikið seg upp.
Tað loyvi eg mær at ivast í, men er tað kortini so, so eiga vit stórliga at fegnast um Krúnborgsøluna og kapitaliseringina av almennu rættindunum, sum fylgdu við í søluni. Tí fiskivinnunýskipanin er alneyðug, sama hvat tað var, sum í síni tíð skumpaði undir hana.
Heimaflotin hevur í mong harrans ár verið á knøunum, og botnfiskastovnarnir í hættisligum standi. Tað harmar meg í veruleikanum, at í allari hesari prosessini hevur minst fokus verið á heimaflotanum, meðan mest fokus hevur verið á uppsjóvarflotanum, sum er tann parturin av flotanum, har fáir trupulleikar eru – og mest luksustrupulleikar, tí uppsjóvartilfeingið er økt so nógv.
Men við fiskivinnunýskipanini verður hond tikin um teir trupulleikarnar, sum heimaflotin hevur, og sum vit FÁA gjørt nakað við. Náttúruviðurskiftum eru vit ikki harrar yvir.
Og uppsjóvarvinnan sjálv er sjálvandi eisini ein týðandi orsøk til, at henda nýskipnin er so neyðug. Uppsjóvarkvoturnar eru vaksnar so skjótt og so ógvusliga seinastu árini, uttan at tað hevur elvt til, at vit veruliga hava skipað hana øðrvísi.
Her fari eg at nema við ein part, sum forkvinnan í vinnunevndini ikki fekk tíð at nevna, tá hon las álitið.
Seinastu árini er føroyska uppsjóvartilfeingið fleirfaldað.
Nakað fer til umbýti við onnur lond, men nógv tann størsti parturin verður fiskaður av føroyskum skipum.
Meginparturin verður fiskaður av uppsjóvarflotanum, men eisini botnfiskatrolararnir hava fingið avmarkaðan lut í øktu kvotunum. Føroysku kvoturnar eru øktar, bæði tí heildarkvoturnar (TAC) hjá strandarlondunum eru øktar, men eisini tí Føroyar hava kravt og tilskilað sær størri part av TAC’num.
Politiska skipanin undir undanfarnu samgongu økti føroyska lutin í TAC’num fyri makrelin úr 4,93 í 12,6 prosent og er semja millum Føroyar, ES og Noreg um tað býtið.
Undir verandi samgongu er luturin av norðhavssild øktur úr 5,16 í 19,44 prosent, og luturin av svartkjafti er øktur úr 24,05 í 35,53 prosent.
Ongin strandarlandasemja er í løtuni um norðhavssild og svartkjaft.
TAC’ið fyri makrel er 1.020.996 tons í 2017. Av hesum eiga Føroyar samsvarandi strandarlandaavtaluni 12,6 prosent, sum er 128.655 tons. Eftir gamla býtinum høvdu Føroyar bert átt 4,93 prosent, sum er 50.335 tons.
Við nýggja makrelbýtinum er føroyska kvotan sostatt økt við 78.320 tonsum í mun til gamla býtið.
TAC’ið fyri norðhavssild er 646.075 tons í 2017. Av hesum hava Føroyar tillutað sær 19,44 prosent, sum er 125.597 tons. Eftir gamla býtinum høvdu Føroyar bert átt 5,16 prosent, sum er 33.337 tons.
Í mun til gamla býtið gevur hetta Føroyum eina øking í sildakvotuni í 2017 á 92.260 tons.
TAC’ið fyri svartkjaft er 1.342.249 tons í 2017. Av hesum hava Føroyar tillutað sær 35,53 prosent, sum er 476.901 tons. Eftir gamla býtinum høvdu Føroyar bert átt 24,05 prosent, sum er 322.811 tons.
Hetta gevur Føroyum eina øking í svartkjaftakvotuni í 2017 á 154.090 tons í mun til gamla býtið.
Her er talan um so stórar nøgdir og ríkidømi, at ríkiligt er til at skapa nýggjar møguleikar og nýtt virksemi kring landið. Minnilutin í vinnunevndini er sannførdur um, at við fiskivinnunýskipanini verða lunnar lagdar undir menning av fleiri vinnumøguleikum.
Harra formaður
Vit eiga eitt ovurhonds ríkidømi, sum í nógv størri mun skal koma okkum øllum til góðar. Vit skulu hava eina meira haldføra fiskivinnu á øllum økjum og eitt rættvísari býti av stóru samfelagsvirðunum, ið stava úr fiskivinnuni.
Eg fái ikki stundir til so nógv meira nú, men eg fái orðið aftur.
Vil tó fegin leggja dent á her til seinast, at hóast tað ofta verður hildið upp á tað øvugta, so hava vit lagt stóran den á, at viðurskiftini hjá okkara fiskimonnum, manningunum á okkara fiskiskipum, verða best møguligar og tryggjað í hesi lóg, uttan at vit tó leggja okkum út í sjálvar sáttmálarnar.
Men eftir hesum lógaruppskotinum skulu manningarnar lønast eftir føroyskum sáttmálum, eins og krøv verða sett til arbeiðs- og uppihaldsloyvi í tann mun, útlendingar fáa kjans við føroyskum skipum.
Hetta er ein munandi betring í mun til tær lógir, sum í dag eru galdandi.
Í lógaruppskotinum um veiðigjald, sum liggur í tinginum, og sum eisini verður avgreitt í næstum, er harafturat ásett, at manningarnar IKKI skulu taka lut í veiðigjaldinum.
Vit vita, at veikleikar kunnu vera, serliga í sambandi við, at veiðuloyvini hvørva við nýggju lógini. Sjálvur vænti eg, at tað er bundið fyri fantasifullum konstruksjónum, sum bara hava til endamáls at minka um manningahýrurnar. Men vísir tað seg, at tað kortini er bundið ov illa fyri, so fara vit í Tjóðveldi at gera okkara til, at holini verða tett.
Takk fyri


text:
Felagsliðið vísir styrki
Enn ein sigur og kvinnurnar hjá AB og B71 síggja sterkari út hvørja ferð.
Fyrsti dysturin hjá kvinnunum endaði við einum 0-2 sigri til okkum og tað sær út til at kvinnurnar ætla at halda vinnarastílin koyrandi. Úrslitið í dag var ein 4-0 sigur til heimaliðið AB/B71 og sum skilst, so var tað ikki ov nógv.
Vár Miðberg skoraði 2 av málunum, meðan Fridrikka Clementsen og Anja Hentze Anthoniussen skoraðu hvør sítt.
B71 liðið var betra liðið spælmessiga og tað var eisini fult uppiborið at úrslitið bleiv sum tað bleiv.
Komandi sunnudag spæla kvinnurnar ímóti ÍF/Víkingi í Gøtu. Spennandi verður at fylgja við og vita um tær megna at halda hendan stima koyrandi. Vit bæði vóna og vænta tað!
Drívið á B71!


text:
Singapor
Lýðveldið Singapor (Maleisiskt; Republik Singapura, Kinverskt; 新加坡共和国, Tamilskt; சிங்கப்பூர் குடியரசு, Enskt; Republic of Singapore) er ein lítil oyggj, sum liggur mitt í Suðurkinahavi, nær við Maleisia. Á hesi oyggj búgva um 4,9 mió. fólk (2011). Singapor hevur bara mark við Maleisia. Singapor var fyrstan tíð keypsstaður á siglingarleiðini ímillum India og Kina. Bretin Stamford Raffles, ið starvaðist í bretska eysturindiafelagnum grundaði býin í 1819.
Singapor hevur havt miklan búskaparvøkstur, tað er ríkt og er ein av stóru fíggjarmiðdeplunum í heiminum. Landið er í 2015 fjórðríkasta land í heiminum roknað pr. íbúgva og er lopið úr triðja heiminum og inn í fyrsta eftir einum ættarliði.
Innihaldsyvirlit
Søga[rætta | rætta wikitekst]
Í gomlum døgum fór øll skipaferðsla úr Indiahavi í Kinahav ígjøgnum tronga Malakkafjørð ímillum Sumatra og Malakkanes. Hann, sum ráddi í firðinum, hevði eftirlit við øllum handli ímillum hesi høv. Í 15. øld hevði sultánurin í býnum Malakka valdið í firðinum; býurin var tá ein av størstu og vakrastu býum í heiminum. Í 1511 tóku portugisar býin, og í 1641 tóku niðurlendingar hann. Men meðan niðurlendingar ráddu har, misti býurin týdning sín, tí at niðurlendingarnir heldur vildu hava eftirlit við skipaferðsluni har um vegir úr høvuðsstøð síni á Java. Í 1819 tók so enski hjálandaumboðsmaðurin Stamford Raffles Singapor, ið tá var lítil býur á eini oyggj við suðurstrondina á Maleisia. Og undir enskum yvirræði fekk Singapor sama týdning, sum Malakka hevði havt nakrar øldir frammanundan, og gjørdist miðdepil fyri handlinum ígjøgnum Malakkafjørð.
Búskapur[rætta | rætta wikitekst]
Landið er eitt av ríkastu londum í heiminum. Triðja hvønn minutt siglir eitt skip inn í havnina ella út úr havnini í Singapor, sum er skundmesta havn í heiminum. Tangabátar koma av Persaflógva fullfermdir við ráolju, sum verður gjørd til bensin og aðrar oljuúrdráttir, ið síðan verða fluttir til aðrar havnabýir í øllum Landsynningsásia. Meginparturin av stóra útflutninginum hjá Maleisia verður avskipaður í Singapor. Um 25 % inntøkum landsins koma frá bankum og gjaldoyra- og virðisbrævamarknaðinum í Singaporbýi.
Lee Kuan Yew (1923-2015) var forsætisráðharri í Singapor í 31 ár (1959-1990), verður roknaður sum landsfaðir og framdi eina sanna búskaparkollvelting. Árini frá 1960 til 1980 fimtanfaldaðist bruttotjóðarúrtøkan, og býarstaturin gjørdist eitt framkomið vælferðarsamfelag. Hóast hann fór úr embætinum í 1990 hevði Yew alla tíðina ávirkan á politisku kósina í Singapor, har sonur hansara, Lee Hsein Loong, nú er forsætisráðharri.
Fólkið[rætta | rætta wikitekst]
Tríggir fjórðingar av fólkinum í Singapor eru kinverjar; hini eru maleiar ella ættað frá fólkið úr India. Flestu fólk hava góð lívskor, tí at Singapor er ríkt land. Men myndugleikarnir halda gjølla eyga við øllum viðurskiftum; teir stýra fjølmiðlunum, eiga sjónvarps- og útvarpsstøðir og hava avmarkað rættindini hjá fólki at eiga bil, fyri at sleppa undan ferðsluruðuleika. Fólk verða revsað, tveita tey rusk á gøtuna, eta í niðanjarðartokbreytini ella tyggja tyggigummi á almennum støðum. Miðallívsævin í landinum er 81 ár. 7,5 % av fólkinum eru ikki lesifør. Um 77 % eru kinverjar, 14,2 malaiar, 7,1 % eru indarar og 1,2 % onnur fólkasløg. Nógvir ymiskir trúarbólkar eru, og hinduistar, buddistar, taoistar, muhamedanarar og kristin liva lið um lið.
Heimsins sunnasta land er Singapor; tað vísir ein uppgerð frá WHO og ST í 2015.[1] Kanningin er gjørd við at hyggja eftir heilsustøðuni í ymsu londunum. Fyrst og fremst er hugt eftir miðallívsævi og deyðsorsøkum. Harafturat er kannað, hvat tað er, sum ávirkar heilsustøðuna, til dømis talið av roykjarum, talið av fólki við høgum kolesteroltali og talið av koppsetingum. Út frá hesum eru útroknaði stig til hvørt landið, har 100 er tað hægsta, sum til ber at fáa.cSingapor fekk 89,45 prosent og beint í hølunum er Italia og Avstralia.
Fólkatal[rætta | rætta wikitekst]
Landafrøði[rætta | rætta wikitekst]
Beint suður úr Malakkanesi eystast í Malakkafirði er lítla oyggjaríkið Singapor, sum er ímillum fjølbygdastu lond í heiminum. Til samans er Singapor 641 ferkilometrar til støddar. Høvuðsoyggin er 583 ferkilometrar; um leið 42 km long og 23 km breið, og er sum Streymoyggin og Vágarnar til samans.
Myndasavn[rætta | rætta wikitekst]
Nýmótnas háhús eyðkenna Singaporbý. Bygt verður uppeftir, tí at so lítið lendi er at byggja á.
Hygg eisini at[rætta | rætta wikitekst]


text:
Ferðavinnan í Saksun - loysn í eygsjón
Mikudagin vóru bóndurnir í Saksun bodnir til fundar við Sunda kommunu um hvussu ferðavinnan skal skipast í bygdini.
Úrslitið av fundinum varð, at bóndurnir ynskja sjálvir at menna ferðavinnutilboð inni á teirra festijørð og kommunan virðir teirra avgerð, sum er í tráð við ferðavinnupolitikkin hjá kommununi.
Tað er eingin loyna, at tað er ein avbjóðing at skipa viðurskiftini hjá teimum ferðandi í bygdini, og kommunan hevur í vár arbeitt miðvíst saman við bóndrunum og menningardeildini hjá VisitFaroeIslands um at fáa eina loysn, sum øll kunnu góðtaka. Festibóndurnir eiga sera stóran part av lendinum í bygdini og alt, sum kommunan hevur í hyggju at gera, verður tí gjørt í tøttum samráð við teir.
Tað, at bóndurnir í Saksun nú miðvíst fara at arbeiða við at skapa ferðavinnutilboð í bygdini, er sera hugagott og kommunan fegnast um at tey lokalu í bygdini ynskja at bjóða seg fram í ferðavinnu.
Partarnir fara at skriva undir eina avtalu um at kommunan kann ogna sær nakað av lendi fyri at víðka tað almenna rúmið í Saksun. Eisini fer kommunan at skelta í bygdini.
Kommunan hevur eina heildarætlan fyri Saksun, sum ferðavinnubygd sum kann lesast her.
Langtíðarmálini eru at kommunan fer at gera wc viðurskiftini betur og eina gøtu sum bindur býlingarnar við Svartá og Dúvugarðar saman. Til hetta skal ein brúgv gerast um ánna.
Alt í alt ein jaligur fundur og hevur kommunan nú góðar vónir um, at Saksun fer at gerast ein væl skipað bygd tá tað kemur til ferðavinnu.


text:
The Dreams og Gló oddamaðurin havnamaðurin Hans Edward Andreasen, hevur givið eitt nýtt kykmyndalag út undir egnum navni, ella næstan, í øllum førum undir egnum eyknevni, Swardi.
Hans Edward var fyri fáum árum síðum risa tannáringaidol í Danmark, tá hann á fyrst donskum og síðan á enskum sang popputta punk/rokkin hjá The Dreams. Men tað tykist ikki, sum um hann ætlar sær at royna at endurvinna hesar fjepparar við hesum lagnum, tí tað er føroyskum og stílurin er meira poppkendur, tó at tú heilt greitt kennur lagskrivingina hjá Hans Edward aftur.


text:
Orð: Julia H. Johnston
Lag: Daniel Brink Towner
Týtt: Árni Jacobsen
Upprunaheiti: Grace greater than our sin
1. Náði so undurfull Himli frá,
náði, sum syndaleinkjurnar breyt,
vunnin varð Golgata krossi á,
tá ið hitt sakleysa blóðið fleyt.
Niðurlag: Náði, náði,
náðin, hin æviga lívsins lind.
Náði, náði,
náðin er størri enn øll mín synd.
2. Vónloysi, synd sum ein ótamd flóð
sál mína hótta, ræðist eg tá?
Náðin so endaleys, rík og góð,
Jesusar krossdeyða peikar á.
3. Ómáld er náðin, ei metast kann,
ókeypis er hon, fæst bert við trúgv.
Tann, sum í Jesusi frelsu fann,
vann sær í Himmalsins høllum búgv.


text:
Innsent
26.11.2017 - 11:15
Fyrsti kurvabóltsdysturin í landskappingini hjá kvinnum varð spældur ígjár, har Hamar 1 tók móti Hávi.
Tað sást longu frá byrjan, at nýggja felagið úr Klaksvík ikki hevði somu royndir og umstøður, sum havnarliðið Hamar hevur. Hamar legði seg klárt á odda og hildu leiðsluna til dysturin endaði 54 –6.
Forkvinnan hjá Hávi, Erla Mirmansdóttir, sigur, at áhugin fyri kurvabólti vekstur støðugt, og hava ongar umstøður verið at vant fyrr enn nú. Stóri munurin á liðunum er nokk tann, at fleiri av Hamar kvinnunum hava vant í fleiri ár, og eru kvinnurnar í Hávi júst nú byrjaðar við regluligari venjing. Samstundis leggur hon afturat, at tær gott kundu hugsað sær, at fleiri komu at venja, so at liðið bleiv meira fjølbroytt og venjingarnar støðugar. Um umstøðurnar batna eitt sindur, og at kvinnur í norðoyggjaum sleppa til regluligar venjingar, verður ikki leingi, áðrenn tær fara at geva Hamar kamp.